Jamita Evangelium, 15 September 2019, Minggu XIII Dung Trinitatis "Mangolu di Bagasan Serep ni Roha" (Lukas 14: 7-11) Pelita Batak Online\nDi tongatonga ni parsaoran hajolmaon sian narobi sahat tu nuaeng on, sai dipodahon angka natuatua dohot pangajari do hinaringkot ni serep ni roha, asa tubu parsaoran nauli sama jolma i. Laos dipodahon do tong asa pasidingon ni jolma i na maralo tu serep ni roha i, i ma ginjang ni roha, ai sega do parsaoran nauli binahen ni ginjang ni roha. Nang di tongatonga ni parsaoran ni bangso ni Debata, Israel, songon na nalnal di buku habisuhon dipodahon do asa didungdung bangso i serep ni roha, jala dipasiding ginjang ni roha. Laho mangondolhon i, tangkas ma didok na dialo Debata do ginjang ni roha. "Ibana mamarengkelengkelihon halak pangelesi, alai dilehon do asi ni roha anggo tu halak na unduk marroha"(Poda 3: 34).\nSongon i do nang di tongatonga ni parsaoran Hakristenon, Israel naimbaru, tibu do dipodahon tu angka siihuthon Jesus asa di parsaorannasida/di parsaoranta sai di/tapatujolo serep ni roha, jala tapapudi, gariada taalo ginjang ni roha, i ma roha, pingkiran, nang pambahenan na marnida dirinta tumimbo sian na patut, jala naasing tumoru sian hita. I do umbahen na diingot, digurithon jala diajarhon angka naporsea i hata ni Jesus Kristus Tuhanta i taringot tusi, jala angka uluan ni huria na parjolo i sahat tu angka uluan ni huria di pardalan ni Hakristenon, nang angka sastrawan di tongatonga ni Hakristenon sian tingki tu tingki sai manghalaputi manurathon pangantusion dohot poda taringot tusi.\nI do na binahen ni donganta sahaporseaon, parbarita nauli, Lukas, di Evangeliumna Lukas 14: 7-11 na gabe jamita di tongatonganta di bagasan Minggu XIII Dung Trinitatis sadarion, na patoranghon hat ani Jesus Guru dohot Tuhanta na bisuk i tu angka tamue ni sahalak Farise di bagas ni Farise i, dung diida Ibana sai mambuat inganan na sumangap/di jolo, angka tamuena na marsangap di Parugamoon Jahudi uju i. Uju i dipatolhas Jesus poda na mangalo ginjang ni roha jala na mangajarhon hinaringkot ni serep ni roha na diboto halak Farise nian nunga gabe poda di bangso Israel/Jahudi sian narobi, alai ndang diula angka na marsangap i. Digurithon parbarita nauli Lukas dia nidok ni Jesus tu nasida uju i, asa nang angka halak Kristen di tingki panuratan ni evangelium Lukas i (i ma di taon 80 dung Kristus) umbotosa, padao dirinasida sian ginjang ni roha, jala pajonok dirinasida tu serep ni roha.\nTung tangkas do digurithon si Lukas hat ani Jesus tu nasida: "Asa na patimbohon dirina sipaoruon do; jala na paoru dirina sipatimboon do" (Lukas 14: 11). I do umbahen na nang apostel Paulus manggurithon tu angka halak Kristen di Rom, i ma angka na mian di Ibukota Kekaisaran Romawi na tarbarita i taringot tu songon dia do nasida naung tardidi tu bagasan goar ni Tuhanta Jesus mangolu songon angka na tinompa naimbaru, na ingkon manadingkon parange na robi, manghangoluhon parange naimbaru di parsaoran nasida di angka huria i. Tu nasida na mangolu di sada budaya hierarkhis, i ma hasomalan mamereng dongon saurdot tu kelas sosialna, asa unang songon i be angka tuan disi marnida dirinasida nang angka ruas naasing na so tuan, angka hatoban. Songon on ma digurithon ibana tu nasida taringot tu parange naimbaru di parsaoran sama Kristen: "Unang ma torbang rajumi hamu dirimu lobi sian na patut."\nSongon i do tong na ginurithon ni panurat ni surat Jakobus, na marnida adong hasomalan di huria sijaha surat i na pasangaphon na mora alai patutoru napogos di tongatonga ni parpunguannasida. On ma disurathon ibana tu nasida, unang songon i be nasida di parsaoran, marojahan tu jala borhat sian hata ni Tuhan Jesus Kristus: "Dialo Debata do angka na ginjang roha, alai dilehon do asi ni roha tu angka na serep marroha" (Jak 4: 6). Mansai tangkas tona ni hata i dia siadopan ni na ginjang marroha, i ma Debata alona, asa dipadao nasida dirinasida sian haginjangon ni roha. Alai ditariashon angka nauli sidaion ni angka na serep parroha di ngolu on, i ma: "Dilehon asi ni roha" tu nasida. Di hata Gorik didok asi ni roha i charin (χάριν). Di Padan Naimbaru, charin i mansai bidang do na hinangkamna, ndang holan haluaon na pinalumehon ni Debata di bagasan Jesus Kristus, i ma asi ni roha di partondion. Alai dohot do asi ni roha di na ringkot di ngoluon, dohot do angka sinadongan nab oi mambahen naporsea mangurupi na asing, angka napogos (Ida 2 Korintus 9: 8-9). Asa, gabe barita nauli do manghuling tu angka ruas namora na so manghaginjanghon na adong di ibana, i ma gabe ojahan do serep ni rohanasida di ulaon ni Debata palumehon asi ni roha tu nasida.\nI do tong na diulakhon apostel Petrus na hea uju rap dohot Jesus patimbohu mamereng pangihuthononna di Jesus. Didok ibana tu angka huria na manaon sian angka na di humaliang nasida songon on: "Alai saluhutna ma hamu manolukhon haserepon sama hamu, ai dialo Debata do angka na hinjang roha, alai dilehon do asiasi tu angka na serep marroha." Nadikona tu angka ruas ni huria na marungkil mangadopi angka na di humaliangnasida na sai marusaha mambahen maol ngolunasida ala siihuthon Kristus nasida, i ma asa samanasida ingkon serep rohanasida, asa marhite sian i boi nasida masitongkulon dohot masiurupan ala sada ma parsaorannasida.\nDung i, di na sanga adong soara di tongatonga ni halak Kristen di portibion, tarlumobi di Eropa na mandok ndang apala denggan serep ni roha i, ai gabe dihorhon i do hamamago ni pos ni roha di hatauon ni diri mangadopi angka tantangan ni ngolu, ro ma sahalak pande bisuk, sastrawan, panurat, parbarita, teolog nang filsuf ni halak Kristen Inggris, huhut pangajari di universitas natarbarita, Oxford dohot Cambridge, di abad pa19-20-hon (29 November 1898 - 22 November 1963) di sada bukuna mangalo pandohan na so denggan taringot tu serep ni roha i. Mangalo i didok ibana songon on taringot tu aha do serep ni roha i: "Humility is not thinking less of yourself. It is thinking of yourself less" (Batak: Serep ni roha i ma ndang humurang mamingkirhon dirim. Alai mamingkirhon dirim ummotik).\nDi tongatonga ni bangsonta Indonesia mamungka taon 2014 i dipatuduhon Presidenta Joko Widodo do sada sitiruon di haserepon ni roha. Sahalak na marjabatan na tumimbo situtu di tongatonga ni bangsonta na patuduhon serep ni roha di angka langkalangka na ulaonna na mansai denggan membangun Indonesia. Pemimpin na serep do ibana. Maradophon angka na so sapingkiran dohot ibana pe serep do ibana. Dihaposi ibana, haserepon ni roha do na ingkon hangoluhononna laho manguluon sada bangso na mansai marragam on. Diparangehon ibana tolu falsafah ni halak Jawa, na so apala marimbar tu nidok ni hata ni Debata.\nNaparjolo i ma, "Lamun Siro Sekti Ojo Mateni," meskipun kamu sakti meskipun kamu kuat jangan suka menjatuhkan (Molo tung pe sakti jala nagogo ho, unang halomohon mandabuhon/pamatehon.\nNapaduahon, lamun siro banter ojo ndhisiki, meskipun kamu cepat jangan suka mendahului. (Molo tung pe hatop ho, unang halomohon pajolojolohon).\nNapatoluhon, "Lamun siro pinter ojo minteri", meskipun kamu pintar jangan sok pintar" (Molo tung pe pistar ho, unang pamalomalohon). Di hita halak Batak pe adong do angka umpama na manjamothon hita unang madabu tu ginjang ni roha, alai asa serep. Isara: "Jolo nidilat bibir, asa nidok hata," "Na teal so hinallung, na teleng so hinarapean." Dna.\nAla ni i, songon halak Kristen siihuthon poda ni Tuhanta Jesus di partingkian nuaeng, hat ani Tuhanta Jesus di Lukas 14: 11 i, na dipahembang di surat Rom, surat Jakobus dohot surat Petrus, jala dipabagas CS Lewis gabe barita na dua rumangna. Naparjolo i ma mandok uhum tu halak na ginjang marroha. I ma, Debata alona di ngoluna. Alai napaduahon, mandok barita nauli tu angka na serep marroha: Dipatimbo Debata do na patutoru dirina. Dipalumehon Debata do asi ni roha, i ma na manghamham ndang holan haluaon di bagasan Jesus Kristus, alai dohot do angka pasupasu na marlobilobi tu angka na serep marroha. Tapillit ma dia. Unang ma tapillit naparjolo i, alai tapillit ma napaduahon i.\nBoasa ulaning gabe on na mamanghulingi hita halak Kristen Batak di partingkian nuaeng?\n(i) Suraon do ala di parsaoranta di tongatonga ni huria i, parsaoran sama hita, nunga lam tandi angka na manghaginjangkon dirina ala ni na adong di ibana dohot ala ni angka na binahenna tu tongatonga ni huria i? Molo i do, muba ma hita, unang gabe Debata alonta. Hansit do na gabe alo ni Debata pargogo na so hatudosan i.\n(ii)Suraon do ala di parsaoranta sama donganta sabangso di Indonesia on, ndang tangkas situtu dope taparangehon pangauhononta di ajar ni Tuhanta Jesus on, i ma na dialo Debata do na patimbohon dirina, jala siala ni i di angka ingananta be di pangarantoan gabe adong, bahat, jala lam bahat na so mampardonganhon hita, gabe maol dapotan ngolungolu na dumenggan ngolunta di angka rumang ni ulaonta na marragam i? Molo i do, denggan ma muba hita.\n(iii)Suraon do ala nunga lam so taharinghothon be na marhangoluan na marserep ni roha i, panghorhonna gabe lam otik taida pasupasu na tajalo sian Debata di pargulmiton ni ngolunta i? Ndang holan na mora, uluan na ingkon manangihon on, alai dohot do angka na so apala mardohar di ngoluna, gariada tahe dohot do angka na pogos pinanghulingan ni hata i. So tong ala na siginjang roha do hita, ndang olo marsiahar, ndang olo mangargahon na binoto ni donganna, umbahen na so sai ungkap dalandalan ni ngolu na denggan taida jala taparsaulihon di ngolunta saleleng on? Molo i do, denggan ma muba hita.\n(iv)Suraon do manghuling hata ni Tuhanta Jesus taringot tu haradeon ni Debata na mangalumehon asi ni rohaNa tu hita laho lam patoguhon hita ruas ni huria Kristen Batak, ala saleleng on nunga diida Debata hita naserep atik pe mamora hita. Bahat do angka ruasta na mansai denggan ngoluna, alai tongtong serep. Ala ni i sai lam mardohar do ibana. Lam tuk ibana mangadopi angka tantangan.\nNdang muraura ibana muruk jala ndang madabu ibana tu kondisi stress. Ndang mura ibana manguhumuhumi donganna. Tu angka ruas na songon i, Tuhanta Jesus mandok, uduti ma.\nDipargogoi Tuhanta ma hita manangihon hataNa na mandok asa muba hita molo tapanghilalahon siginjang roha do hita maradophon angka donganta dohot maradophon Debata. Dipargogoi Ibana ma hita manguduti ngolu na digohi, dionjar jala dipatogu serep ni roha, ai disi do tadai denggan basa, asi ni roha ni Debata na singkop sasingkopsingkopna. Tatangiangkon ma asa lam martamba torop ni angka ruas ni hurianta na serep marroha, di sundut on dohot di sundut na naeng ro, ai sundut na songon i do na diharingkothon bangsonta mangarade gabe bangso nomor 5 ummaju di portibion di taon 2030, marhite na rade marsiajar, mangalatik dirina, unang manghilala hita nama naummalo, najumago gabe ndang olo hita marsiajar, songon na pinatuduhon ni Presidenta, Presiden Jokowi. Tatangiangkon ma asa lam moro torop ni ruas nang parhaladonta siginjang roha, asa unang susa marpsaoranta sama hita, jala asa unang gabe Debata alonta.


Hangoluan ni Jesus di Nasaret | Hangoluan ni Jesus\nMATEUS 13:55, 56 MARKUS 6:3\nLAM GODANG MA IANAKHON NI SI JOSEP DOHOT SI MARIA\nJESUS MARSIAJAR MARTUKANG\nDi Nasaret do Jesus magodang. Gelleng do kota Nasaret martimbangkon angka kota na asing. Di sabola utara ni Judea do kota on, di inganan na mardolok-dolok na margoar Galilea, di sabola barat ni tao na balga na margoar Laut Galilea.\nRa, dua taon ma umur ni Jesus tingki diboan ibana sian Mesir. Holan ibana dope anak ni si Josep dohot si Maria tingki i. Alai ndang sadia leleng tubu ma angka anggina, i ma si Jakobus, si Josep, si Simon, dohot si Judas. Jala adong do angka ibotona. Sian on taboto ma, ra adong do hira-hira onom anggi dohot iboto ni Jesus.\nAsing ni i, adong dope angka keluarga ni Jesus na asing. Nunga dipaboa tu hita taringot tu si Elisabet dohot anakna, si Johannes. Di Judea do nasida maringanan, dao sian Nasaret. Alai tading di Galilea do inang uda ni Jesus, i ma si Salome dohot tunggane dolina si Sebedeus. Anggi ni si Maria do si Salome. Jala adong do dua ianakhonna, i ma si Jakobus dohot si Johannes. Ndang adong dipaboa na rap do nasida manang ndang tingki gelleng. Alai dung magodang, solhot do parale-aleon ni nasida jala gabe apostel ni Jesus do nasida na dua.\nIngkon ringgas do si Josep asa boi manarihon keluargana. Tukang hau do ibana. Dibahen ibana do Jesus songon anakna sandiri. Alani i do Jesus digoari “anak ni tukang hau”. (Mateus 13:55) Diajari si Josep do Jesus martukang, jala burju do Jesus marsiajar. Alani i do didok halak Jesus “tukang hau”.—Markus 6:3.\nTogu do haporseaon ni keluarga ni si Josep tu Jahowa. Diihuthon si Josep dohot si Maria do Patik ni Debata. Diajarhon nasida do taringot tu Debata tu ianakhonna tingki ‘hundul-hundul di jabu, tingki di pardalanan, tingki modom, nang dung hehe’. (5 Musa 6:6-9) Adong do sinagoga di Nasaret. Tontu, ringgas do si Josep mamboan anakkonna tusi. Ai didok do, laho do Jesus tu sinagoga “songon na somal diulahon ibana di ari Sabbat”. (Lukas 4:16) Jala las do roha ni nasida ganup taon laho tu bagas joro di Jerusalem.\nHira-hira piga halak do anggi dohot iboto ni Jesus?\nMarhua do Jesus diajari si Josep?\nAha do na rumingkot na diparade si Josep tu keluargana?


05.29 Gereja Katolik Maria P.O.K.-Sidikalang No comments\n“Alai ditullangkon sada sian angka soldadu i ma mundimundina tu andora ni Jesus; jadi manigor puas ma sian i mudar mardongan aek.” (Yoh 19:34)\nTung mansa godang do jolma mansoba mangantusi aha lapatanna manang patoranghon boasa haluar mudar dohot aek haluar sian andora ni Jesus tingki ditullang soldadu Yesus na tarsilang. Tung na boha pe alus ni angka dongan jolma, alai anggo di hita, ari rea on dohot saluhutna laho mandok tu hita holong ni Debata i na tung mansai balga tu hita. Ai olo do Ibana mandurushon mudarNa laho paluahon hita sian hamatean na manontong, jala laho paishon hita sian dosa. Holan holong ni roha tu jolma na tung mansai bolon on do na adong di roha ni Jesus. Jala siala holongNai, olo do Ibana mansumeahon hosaNa laho humonghop jolma i.\nDi ari rea sadari on, dipatolhas tu hita habadian ni roha ni Jesus. On ari rea silas ni roha, alana tangkas ma di hita holong ni Debata tu hita. Alai nian di ari rea on gabe sada sipaingot ma di hita ima habadiaon ni roha ni Jesus i tontu ingkon gabe tudos-tudos tu hita asa hita mamparngoluhon habadiaon ni roha songon Jesus sandiri. Jala memang, sada jou-jou ni halak Kristen ima mangalului jala mangalomba habadiaon ni ngolu manang roha. Ra mambegei habadiaon, langsung hita merpingkhir songon ngolu ni angka nabadia. Alana langsung marpingkir tu si, gabe ninna rohanta, ndang tarparngoluhon hita si songoni. Hita unang ma jolo langsung marpingkir songon i, habadiaon ni ngolu dohot roha, i jou-jou ni halak Kristen. Marhite ari Rea on diajari hita, mangalului, mangalumba jala mangupayahon habadiaon ni ngolu dohot roha, ima manuan roha holong tu angka donganta di bagasan rohanta di ngolu siganup ari, ido sada dalam tu habadiaon na laho di ajarhon tu hita di tingki on. Alai roha holong i ndang holan nipi, alai ingkon do di parngoluhon di ngolu siganup ari jala tarida marhite panghataion, pangalaho dohot pambahenan na denggan tu angka donganna. Molo tutu do adong roha holong di bagasan rohanta, tontu ndang be taulahon angka na so denggang tu angka donganta. Nunga dihaholongi Debata hita, alai boasa hita ndang rade manghaholongi angka donganta?


Surat sian Nampunasa Jabu—tu Sitindangi Ni Jahowa\nJAHA DIBAGASAN HATA Afrikans Albania Amhara Arab Armenia Azerbaijani Azerbaijani (Sirilik) Basque Batak (Toba) Bislama Bolanda Cebuano Cheska Chichewa Chitumbuka Cina Mandarin (Disederhanakan) Cina Mandarin (Tradisional) Dansk Esti Ewe Georgia Hausa Heber Indonesia Inggris Islan Italia Japang Jawa Jerman Katalan Kinyarwanda Kirghiz Korea Kreol Haiti Kroat Lingala Lituavi Magyar Malagasi Malayalam Melayu Nahuatl (Huasteca) Ndebele (Zimbabwe) Norsk Polski Portugis Portugis (Portugal) Prancis Punjabi Rumania Rundi Rusia Sepedi Serb Serb (Romawi) Setswana Shona Sinhala Slovak Sloven Spanyol Suomi Swahili Swensk Tagalog Tahiti Tarascan Tatar Telugu Thai Tigrinya Turki Ukraina Urdu Valencia Vietnam Yoruba Yunani Zapotec (Isthmus)\nSurat sian Nampunasa Jabu\nDi bagasan onom taon on, dipabidang Sitindangi Ni Jahowa do Perladangan Menara Pengawal di Wallkill, New York. Asa hatop sae, dihaporluhon do gumodang sukarelawan dohot inganan ni nasida. Alani i, disewa ma 25 jabu na jonok tu perladangan i.\nSongon dia do pangkilalaan ni nampunasa jabu tu angka Sitindangi Ni Jahowa?\nSahalak nampunasa jabu mandok, ”Las hian rohanami mangida nasida. Jonok di inganan ni nasida i do ahu tading dohot tungganedolingku, ringgas jala burju do nasida huida.”\nNampunasa inganan na asing na tading jonok tusi mandok, ”Denggan do sude na niida hami sian angka na poso i. Di pudi ni jabunami adong do kolam renang jala jotjot ditogihon hami nasida asa ro tusi. Manang andigan pe nasida ro, tongtong do nasida taratur jala burju. Las do rohanami molo boi muse di tingki na asing nasida ro tuson. Sada pengalaman na mararga do on di hami.”\nMansai denggan do ala nasida ndang holan manewa alai boi gabe dongannami.\nSongon dia do pangkilalaan ni nampunasa jabu dung sae jabu i disewa?\n”Digarar nasida do sewa ni jabu i di tingki na pas jala denggan do sude angka barangbarang, ndang adong na sega.”\nSahalak nampunasa jabu mandok, ”Mauliate ma hudok tu organisasi Menara Pengawal ala denggan do dijaga nasida jabunami.”\nSahalak borua mandok, ”Ala huboto do burju organisasimuna, ndang hupangido uang jaminan. Sude jabu na disewa hamu mansai ias.”\nDung diurupi Sitindangi Ni Jahowa nasida paturehon na sega di jabuna, sahalak nampunasa jabu manungkun tu Sitindangi, ”Olo do hamu gabe partungkangnami? Alana boi do dipasae hamu karejomuna di tingki na pas. Ndang hea dope adong partungkangnami na songon hamu.”\nAndorang so sae kontrak ni jabu i, didok nampunasa jabu i do molo laho manewa muse Sitindangi, lehononna do diskon.\nNa asing mandok, ”Las do rohanami mangalehon jabunami laho disewa organisasi Menara Pengawal muse.”


Laguna Pargos accommodation, weather forecast, maps: 31 places to stay (page 1 of 2).\n· Laguna Pargos\nFound 31 places to stay within 100km of Laguna Pargos.\n, about 36.7km from Laguna Pargos.\n, about 43.6km from Laguna Pargos.\n, about 71.7km from Laguna Pargos.\n, about 73.2km from Laguna Pargos.\n, about 73.4km from Laguna Pargos.\n, about 73.8km from Laguna Pargos.\n, about 73.9km from Laguna Pargos.\n, about 74.4km from Laguna Pargos.\n, about 74.6km from Laguna Pargos.\n, about 74.9km from Laguna Pargos.\n, about 75km from Laguna Pargos.\n, about 75.2km from Laguna Pargos.\n, about 76.3km from Laguna Pargos.\n, about 81.4km from Laguna Pargos.\n, about 82.4km from Laguna Pargos.\n, about 88.3km from Laguna Pargos.\n, about 91.4km from Laguna Pargos.\n, about 92.2km from Laguna Pargos.


Jou ma Debata jumpa tarunjun – Parjumpanganta\nJou ma Debata jumpa tarunjun\n9 Juni 2010 9 Juni 2010 Parjumpanganta\nMolo ni sulingkit Surat Jakobus on dapot hita do dibagasanna angka poda na praktis taringot tu ngolu hakristenon. Isarani, taringot tu hamoraon, hasangapon, arta, pangunjunan, parange na denggan, habisuhon, ginjang ni roha, toruk ni roha, hadomuan ni pambahenan dohot haporseaon, hasabaron dohot ngolu tangiang, dna. Alai, molo tarongkon Surat Jakobus on, naeng patoranghon boha do asa saurdot haporseaon dohot pambahenan na denggan (hubungan iman dan perbuatan).\n1. Martua do halak na tau jala na holong roha di Debata!\nTontu martua molo di hata Indonesia didok berbahagia. Somalna halak na martua mangihuthon parnidaan ni portibi on ima, molo las rohana, sonang ngoluna, godang artana, torop pinomparna, jala sangap di jolo ni halak. Dungi nambura dapotan silehonlehon, nambura mangoli/muli somal do didok martua, na marulang taon, na mamasuhi bagas, naung sorang anakhon/ paabing pahompu, naung ditodo gabe calon sintua dohot manjalo tohonan sintua (Parhalado partohonan), dna. Sandok, suhatsuhat ni hatuaon i, hasonangan, ndang parungkilon. Tontu, ndang denggan jala ndang maradat molo didok ’Martua ho ala dapotan parungkilon’; martua ho ala gok hosommu; martua ho ala monding amantam/inantam; manang martua ho ala marpogos’, dna.\nAdong dua rumang pangantusion ni hata martua. Na parjolo, martua ala (nunga) dapotan silas ni roha/pasupasu di hatiha i. Na paduahon, martua ala naeng jaloonna ma angka silas ni roha tu joloan on. Molo didok ’Martua do halak na manaon di pangunjunan i’, patoranghon na mangadopi pangunjunan do ibana disi, mangadopi parungkilon, jala dokdok sitaononna. Alai, dapotan hatuaon do ibana muse (manang tardok do ibana martua) molo tau ibana di pangunjunan i. Lapatanna, molo manahan do halak na porsea i di angka pangunjunan dohot parungkilon, pasti do dapotan hatuaon ibana. Ala jaloonna ma tumpal hangoluan na pinarade jala na pinarbaga ni Debata tu angka na satia, na monang dohot angka na holong roha di Debata.\nPandohan martua dison, ima jaloonna ma hasonangan, tumpal hangoluan sian Debata, (ndang sian portibion), molo nunga tau ibana (sudah tahan uji), nunga monang ibana maralohon pangunjunan i, jala tongtong holong rohana nang pe godang mangadopi parsualan di ngoluna.\n2. Ndang diunjuni Debata jolma tu hajahaton!\nAdong do manang na piga ayat na manurathon pangunjunan sian Debata, ima di Padan na robi tu si Abraham:‘…diunjuni Debata ma si Abraham…’ (Allah mencoba Abraham) 1 Musa 22:1; tu si Job: ‘…jala ganup tongkin diunjuni Ho ibana? (Kauuji setiap saat) Job 7:18 ; tu Parpsalmen: ‘Ai nunga diunjuni Ho hami, ale Debata, (Engkau telah menguji kami) Psalm 66:10. Di Padan na imbaru: ima di 1 Korintus 10:13 ‘Holan pangunjunan na patut di jolma do naung mangonai tu hamu. Haposan do Debata, ndang loasonna hamu unjunan lobi sian gogomuna; Ibana na parohon pangunjunan i, laos Ibana do mambahen hapateanna, asa tartaon hamu.\nAlai di hata Indonesia ndang ondol disurat na sian Debata manang ndang pangunjunan i, ala di bagasan hata passif do di surathon ‘dicobai’. Ai disurathon songon on: ‘…pada waktu kamu dicobai Ia akan memberikan kepadamu jalan ke luar, sehingga kamu dapat menanggungnya. Di Alkitab terjemahan BIS: ‘Pada waktu Saudara ditimpa oleh cobaan, Ia akan memberi jalan kepadamu untuk menjadi kuat supaya Saudara dapat bertahan’. Di Hata Inggris pe ndang didok na sian Debata pangunjunan i (‘…at the time you are put to the test, he will give you the strengt’).\nNa naeng idaonta sian ayat on, molo diunjuni Debata pe jolma i, ndang “pangunjunan” songon na taantusi na nidokna disi. Dos do i, molo naeng daionta sipanganon na ni lompa ni donganta, dohononta do: “Buat jo tu son lompalompami bah! Na marlapatan, naeng mandai do i. Ndang na mangunjuni donganta i hita disi. Molo di hata Heber, hata “diunjuni” ima sian hata: nissa, di hata Gorik: persmon/perason. Na marlapatan: manguji, paiashon, manesting, mambaen latihan, pasomalhon; di hata Inggris: to test, tested. Songon na pinatupa ni pangajari tu angka parsingkola, laho mandodo olat ni dia ma naung binotonasida. Sian pangantusion hata manguji botoonta ma na boi do masa ujian manang latihan i manang na piga hali, asa lam tangkas diantusi, asa gabe somal, jala gabe mura ma diulahon. Molo sai jotjot latihan/ujian, gabe mamora ma di pengalaman, adong hatauon, jala dapotan bisuk ma mangadopi ragam ni parungkilon. Sandok, ndang adong sangkap ni Debata mangunjuni hita asa tu parmaraan ni daging nang tondi pe.\n3. Sangkap na roa sian jolma i do pangunjunan na tu ibana\nAntong sian dia do ro pangunjunan tu hajahaton i? Alusna sian diri ni jolma i do ro pangunjunan tu hajahaton. Didok: ’Alai ditaiti jala dipaelaela sangkapsangkap ni rohana sandiri do ganup, umbahen na tarunjun. Jadi dung manjangkon sangkapsangkap ni roha i, ditubuhon ma dosa; alai dung gok dosa i, ditubuhon ma hamatean. Sian on ma tangkas taboto, ia pangunjunan i hape sian rohanta sandiri do, sian sangkap na roa na tubu di diri ni jolma i. Songon jolma, tontu godang do angka sangkapna. Adong do na marsangkap gabe mamora, marsangap, marhagabeon. Sandok godang do na manait tu roha angka na adong di hasiangan on. Tarlumobi ma molo marhadomuan tu ngolu siganup ari, manggohi siubeon marhite sipanganon dohot siinumon ganup ari. Manggohi ngolu ni keluarga, mamingkirhon parsingkolaan ni anakhon, manggohi kebutuhan sosial paradaton, dln. Taharingkothon do saluhut na on, ndang adong na so mangharingkothon i. Ala dipajamot hita, asa marhite sangkapsangkapta dohot hagiot ni dagingta, asa unang tubu angka sangkap na roa. Alai ditaiti jala dipaelaela sangkapsangkap ni rohana sandiri do ganup, umbahen na tarunjun. Isarana, 1 Tim. 6:9 Ia angka na naeng gabe mamora, madabu do tubagasan pangunjunan dohot sambil dohot tu lan hahisapon haotoon, angka na mangago, na mangalonongkon jolma i tubagasan jea dohot hamagoan. On ma bonsir ni pangunjunan na tu hita mambahen madabu hita tu bagasan dosa, ujung na tu hamatean ni partondion Alai naeng ma nian hita, boi mangorom roha, manahan diri jala ndang humolongan tu portibi on sian tu Debata.\n4. Unang ma hita lilu!\nTangkas do pamerengan ni si Jakobus marnida angka na masa di portibi on. Dungo do rohana manghilala godang ni angka pangunjunan di hasiangan on. Nang hita pe taida jala tangkas do tahilala bahat ni angka pangunjunan i, sian dirinta, sian na humaling hita dohot ujian na sian Debata. Alai dipajamot turpuk on do hita asa unang lilu di angka na masa i. Ingkon tangkas do di hita dia angka na denggan jala na patut pujion ni Debata. Unang rambuse tabahen ngolunta, ala disi do gabe so manahan jala ndang tau hita di angka parungkilon na songgop tu hita.\nAsa unang lilu tontu, ingkon adong panangkasion na sintong dohot parsitutuon mananda sangkap ni Debata. Asa unang lilu, tontu ingkon adong do ’rambu-rambu’, ’petunjuk’ manang tudutudu dia sidalanan, dia siihuthonon, dia siulahononhon dohot dia do sihaporseaon. Tontu, hata ni Debata do standarisasi di ngolunta songon halak Kristen hita, jala mutlak holan Debata Sitolu Sada i do, na patut haporseaonta. Molo nunga jumpa on di ngolunta, ndang tagamon be hita lilu di pardalanan ni ngolunta.\nTontu, ianggo angka pangunjunan i, sai na songgop do i di ngolunta. On do didok Jesus taringot tu si ‘Dungo jala martangiang! Dungo ma hamu jala martangiang, asa unang hamu bongot tu pangunjunan, ai na girgir do nian tondi i, alai gale do ia daging! (Mat. 26:41). Tajou ma Debata jumpa tarunjun hita.\nPrevious Article Ulangan 6:10-15\nNext Article Bahan Sermon Parhalado\n2 respons untuk ‘Jou ma Debata jumpa tarunjun’\nR.J. Hutagaol 9 Juni 2010 / 10:30 am\nPendekatan teks yang sangat baik. Terimakasih.\nParjumpanganta [Pdt. Singhan Pardede] 12 Juni 2010 / 8:07 am\nMauliate di bapa i!


Bulung Gadung Mandailing: Manaek Arambir\nAdong sada bayo karejona manaek arambir (hita dokonma gorarna soni si Japanaek). Harana songoni dope kamampuan ni ibana, maklumma halak najolo payah dope manjalaki karejo na umsonang, inda songon sannari bahat lowongan, tai leng payah manjalaki karejo.\nDisada ari kira-kira jam 4 potang, leng songon nabiasoma disuru alak si Japanaek manaek arambir i parik ni sada bagas. Batang ni arambiron ama na lampas adongdo 20 meter lobi. Tai jaru songoni, harana si Japanaek nadung biaso do manaek arambir bahkan lobi lampas siani jadi inda dong mabiar ni ibana. Muloi ma ia manaek arambiri sampe tu ginjang ni alopa nai, harana so ulang loja dot adong parjugukan. Muloi musema si Japanaek mamutar tangkil nai, mardabuan ma sada-sada arambiri. Tai rupana potang-potangi get udan sahinggo ro angin nalobi gogo, malapat-lapat doma arambiri i ombus angin. Mamandang si Japanaek tu toru diida ia margeldok-geldok batang nai tujae-tujulu songon naget matipul dot marumbak, humitir pat si Japanaek mangidana, "Anggo sakalion marmara mon" ningia dibagasan roha nia. Antara nasodar dot naso sodar, marnazar si Japanaek. "Ya Tuhanku, pala salamat au non torus tu toru inda madabu, marnazar mau sa orbo" ningia, dat-dat ipupu ia juo mijur palan-palan. Dung lalu markisar-kisar lima (5) meter ia mijur, mangkuling muse ia mulak, "Mangodang tu do da nazar ki-i, ijia muse dei ibuat orbo" ningia asok-asok laos marpupu juo ia mijur, "sa ambeng ma soni ubayar, pangomoan niba naso sajia" ningia muse.\nDung lalu satonga, hurangma ilala ia motarna, iruba ia muse ma mulak nazar niai, "anggo ambeng tong baya manggadisi muse mau i panabusina, manuk ma soni ukoyok sada" ningia muse mangubah nazar nia harana adong dope sada manuk jantan ditaruma niai. Leng marpupu juo ia mijur, angin pe mantak ma marombus, si Japanaek pe get sampe ma tutoru, kira-kira dua (2) meter nai, iambur ia tutoru pas tu ginjang duhut nahapal, mangkuling ma ia adop ginjang "Na madabu do auda Tuhanku, lopeh do au sian nazar ki sudena" ning si Japanaek.\nDiposting oleh Fadhly Abadan Syakuro di 10.29\nMangarait Di Ginjang Lubuk\nParumaen na sian Medan\nBulung Gadung Na i Duda


Majalah Bina Warga HKI Online / e-magazine: Evangelium 24 Februari 2008 : Guru Dok ni Jesus do Saluhut (Markus 4 : 35 – 41)\nEvangelium 24 Februari 2008 : Guru Dok ni Jesus do Saluhut (Markus 4 : 35 – 41)\nJamita tu Minggu OKULI - Tanggal, 24 Pebruari 2008\nOleh : Pdt. Eduar P. Pasaribu, M.Th (Pendeta HKI Resort Jambi)\nNdung diulahon Jesus dohot angka siseanNai pelayananNa; ima na marjamita, pamalumhon parsahiton dohot angka na asing, lam torop ma jolmai ro mandapothon nasida. Jadi ditinggalhon ma angka natoropi laho ma nasida marparau. Terjadi ma sada persitiwa na boi gabe pataridahon na marhuaso do Jesus di saluhut nasa na adong tarlumobi tu angka siseanNa . Turpukta on sada peristiwa laho membuktikan huaso ni Jesus na mambahen tanda halonganangan, tanda halongangan i ima sada peristiwa na sotarantusi/na so boi dipahamai marhite-hite parbinotoan (pamikirion ni jolma) sandiri, alani tanda halongangan sada tanda do i na pinasahat Debata tu jolmai, tarlumobi ma diangka na mangihuthon Tuhan i. Peristiwa on sebagai gambaran tu pardalanan ni ngolunta di tonga-tonga ni portibion, na jotjot ro alogo na gogo dohot habahaba na laho mangarumpakhon paraunta.\nTurpuk on jotjot do dipangke angka halak Kristen laho mangalehon pangapulion dohot patoguhon haporseaon ni dongan. Menarik untuk di aplikasikan, ala mura dapot hita aha ipola/inti na nanaeng sipasahaton taringot tu haporseaon, isarana: taringot tu huaso ni Jesus di bagasan ngolu ni jolma, masalah rumatangga na jotjot di terpa galumbang dohot habahaba dohot lan na asaing dope.\nII. Hatorangan ni turpuk :\nDi Bibel boi do idaonta, tolunsa do panurat Evangelium Sinopsis manurathon turpuk on, ima : Masitumpahan do pamaritahon nasida natolu, atik pe adong be do ianggo parasinganna. Ai si Mateus mandok, di naung lam torop do jolma ro manghaliangi Jesus, dungi didokma asa taripar nasida (Mat. 8:18). Si Markus mandok ala naung lam bot ari (Mark.4:35). Anggo si Lukas ndang apala tontu digurithon anggo partingkian rodi sibonsirina, umbahen marparau sisean i dohot Tuhan Jesus (Luk. 8:22). Ianggo apala naniondolhon nasida sada do, ima: Guru dok ni Jesus do alogo nang tao i, Guru dok ni Jesus do saluhut.\nDisi boi do berengonta adong rencana kerja (program pelayanan) ni Jesus rap dohot angka sisean i, humusor nasida sian sada inganan tu inganan na asing laho mamboan Barita Nauli i, adong perpindahan tempat adong pemutasian dang laos liatliat di sada inganan manang di sada luat. Asa umbege Barita Nauli i jala lam tumorop halak dijamitai jala ditanda nasida. Atik pe lam torop halak manghaliangi jala bahkan maniopi Jesus di inganan i, manghaholongi, alai program pelayanan maju terus bahkan dipalao do natoropi jala dijangkon nasida Jesus tu parau i (Mat 8:18; Mark.4:36), adong dope sian nasida na khusus marparau na asing uduran dohot rombongan ni Jesus dohot sisianNa. Ndang apala binoto manang sebatas pengantar (namanaruhon, manang asa tongtong halak i rampak, manang napatuduhon kesetiaan nasida di Jesus, alai anggo sasintongna secara resmi nunga di tinggalhon nasida. Di Bibel hata Batak didok:”dipalaho nasida ma natorop i” (ayat 36)\nJotjot do tupa hamaolon di hurianta molo masa perpindahan, pemutasian, atik pe nunga ro SK mutasi, adong ma i namaniopi, jala nadeba olo ditiopi, adong na deba mamboan rombongan tu induk, paboa na so dihalomohon nasida dope perpindahan i, ujungna olo ma batal SK perpindahan i jala laos manghorhon hamaolon ma di huria i.\nMasa do habahaba na ngogo situtu (= suatu keadaan yang mendadak secara tiba-tiba). Tontu do situasi na songon i mambahen angka sisean biahaton, stress, deppressi, mabiar situtu. Ai pola masuk aek ni galumbangi tu parau, maradu gok aek. Suatu hal yang wajar do molo angka dotdot sisean i mamereng kenyataan naung cukup mengancam kehidupan nasida. Nuaeng persoalan sirisihonta, ima: naeng marhua do nasida na mar parau i, jala ulaon ni ise do na niula nasida gabe marparau nasida? Jala ise do dongan jala rombongan nasida di parau i ? Angkup ni tama do lam tandaon partingkian, suasana dohot keadaan yang memungkinkan bisa menimbulkan angin topan, na manghorhon alogo na gogo, habahaba na mengancam ditongatonga ni masyarakat nang di tongatonga ni huria pe. Termasuk di Huria Kristen Indonesia olo do masa hamaolon na songon alogo na gogo ro di habahaba na sangat menakutkan. Nunga tingki na, lam marsitutu hita laho mabahen studi na marsitutu taringot tusi, jala tudia do huria i marsigantung jala marhaporusan molo ro alogo na gogo? Ise do di sungguli, ise do di jou laho pademakhon habahaba i?\nDiloas do halak najonok tu Ibana talpe laho tu hamagoan rodi tu hamatean tahe, alai dipaingot do songon pandohan ni parpeselman i: Jou ma Au jumpa di ari hagogoton, asa hupalua ho asa dipuji ho Ahu (Psalm 5:15).\nTuani ma di sungguli nasida Jesus na tongon tarpodom (mungkin ala naung loja), di lapor ma sude na masai tu Jesus, keadaan nasida dohot bentuk ancaman naung mencekam nasida di tao i. Dipasahat nasida saluhot holso dohot hoihoi nasida tu Jesus. Sintongma pandohan ni par pesalmen i: “Pasahat ma dalanmu tu Jahowa, jala haposi Ibana, asa Ibana Paturehon” (37 : 5 ).\nDiantusi Jesus do sihol ni Roha nasida i, olo do Jesus didungoi nasida, jala hona hata ma alogoi dibehan. Gabe so jala menak ma. Atik pe nunga tadok nangkin wajar biar ni roha nasida alani “Kegawatan i”, alai boasa so porsea nasida paboa na so tupa boha nasida ala naung rap dohot Jesus? Sungguh luar biasa suasana yang ada di antara kita, di tengah-tengah keluarga, di masyarakat, disekitar kita, bahkan konflik yang berkepanjangan di tengah-tengah bangsa dan Negara kita apabila dibiarkan terus, bukan tidak mungkin tercipta atau dapat menimbulkkan badai dan angin taufan. Oleh karena itu perlu dicermati, disikapi dan diantisipasi dengan sungguh-sungguh.\nHamaolon, parungkilan dohot angka las ni roha na baoi do silih berganti di ngoluon. Boi do hira na hona alogo na gogo keluarga, rumatangga, ualonta, tu ise ma hita mangalualu ? Ise ma dongan mangurupi hita ? Ompungta naung di kuburan i do ? Tuk do pangurupion ni i ? Tontu tu Tuhan Jesus, tu Ibana hita ro mangido pangurupion uju masa hagogoton, Ibana sandiri do mandok: “Roma hamu tu ahu angka naloja jala na sorat asa hupasonang hamu” (Mat. 11:28). Taparhatopot do gogo ni hasusahan dohot parungkilon mangharhari haporseaonta asa ganggang sian Jesus. Ai tarimpu jotjot do ndang mungkin tolongon ni Tuhan i au diparungkilon, hape lupa hita dihata ni surusuruan i tu si Maria namandok : Ai ndang adong na so tarpatupa Debata (Lukas 1:37)\nDitegor Tuhan Jesus do sisean i, boasa songon i biar muna, dia do umbahen soada haporseaon muna? Ternyata nang pe naung rap sisean i dohot Jesus, jala godang di ida nasida tanda halongangan naung pinatupa ni Jesus, alai tong do ganggu nasida tu gogo dohot huaso ni Jesus. Jadi sekaligus persitiwa ini menginsafkan, menyadarkan sisean i dan sekaligus mengkonfirmasikan hasintongan ni pangihutonon nasida di Jesus. Ido umbahen didok boasa so ada haporseaon di hamu. Ngolu haporseaon ido modal utama mangadopi ragam ni parungkilonm, ro di alogo na gogo nang dihabahaba pe. Haporseai ma Jesus, tung tangkas guru dokNa do alogo nang tao i, Guru dokNa do tahe saluhut.\nAla ni tama hita marpos ni roha tu Jesus sambing. Molo dung rap hita dohot Ibana jala ta pagomgomhon dirinta hibul tu Ibana ndang tagamon godoron jala biahaton be hita. Sandok manang aha pe na masa, las ni roha arsak pe tioponhu Ho nabasa, namarholong roha i. Hatahutan ma sisean ni jala mabiar situtu huhut longang, salut nasida tu Jesus, ai ternyata boi menak alogo dohot tao i.\nIII. Sipahusorhusoron :\n1. Taingot ma, namardalan jala namamolus do hita di portibi on, jala saluhut do na porsea tu Jesus di suru laho mamarintahon Barita Nauli tu saluhut natinompa. Sipata mandate, loja jala maheu do hita mangulahon i, sipata laho mangalap gogo hita nian di rohanta, hape olo soluk, tompu ro hamaolon, parungkilon. Lumobi tahe boi do masa hira alogo na gogo dohot habahaba na tompu situtu namambahen hita godoron jala biahatan. Ndang pola tarsonggot hita disi, ai ala ni do digombarhon pardalanan ni huria di portibion songon parau na mamolus di tonga ni laut na bidang, na sewaktu-waktu boi mengalami alogo na gogo na ro sian segala penjuru. Diparade gombaran manang lambang i do asa unang tarsongot hita disi, na porlu asalma rap hita dohot Jesus, saparu dohot sahundulan hita dohot Ibana. Ndang pasombuanNa hita marmara, ai guru dok Na do saluhut.\n2. Sada hal na wajar do, molo susah halak ala ni sitaonon, alani parsahitan, sipata do lupa tu hagogoon ni Jesus, gabe olo ma mangido pangurupion tu hagogoon na asing sian hagogoon ni Debata. Ndang taboto anggo angka hagogoon di luar ni Tuhan i pesan do jala saluhutna do i di toru huaso ni Tuhanta i. Dibahen i unang hita lomos jala gamang mangahaposi huaso dohot hagogoon ni Jesus Kristus Raja ni huria.\n3. Jotjot do hita ndang marningot jala so mamilangi pambahenan dohot huaso ni Debata di ngolunta. Hape aut sura tapingkiri angka parsorianta ro di angka pambahenanta, sasintongna godang do tanda naung tajalo sian Ibana ro di angka pambahenanNa, ro nadipalua hita tahe sian ancaman ni alogo na dohot habahaba. Dibahen i tung rap ma hita marhatopothon angka pambahenan ni Debata naung tajalo dohot nanaeng jaloonta dope.\n4. Mura do nadeba marhatopothon paboa pargogo naso hatudosan do Tuhan i, uju di hilala ibana pangurupion naung jinalona. Alai dung marholang manang sadia leleleng lupa ma i saluhutna. Sai unang ma ganggang parsaoranta tu Tuhan i, asa tongtong taingot saluhut denggan ni basaNa.\n5. Saluhutna do ditoru ni huaso ni Tuhan, Sude nasa namasa tarpademak Ibana do, manang soal ekonomi, sosial, politik ro di sude tahe sisiasia ni portibion tarpademak Ibana do, asal ma ro mangido pangurupion jala mangaloas Tuhanta i mangantoi namasa di ngolunta, di keluarganta, di hurianta nang di bangsonta pe, ai guru dokNa do saluhut. Amen.


Ibana Mambahen Amana dohot Jahowa Marlas ni Roha | Ajar ma Ianakhonmuna\nAha do janji ni si Jepta tu Jahowa?\nNang pe maol, lomo do roha ni boru ni si Jepta asa boi amana manggohi janjina tu Jahowa\nDiida hamu do anak boru na di gombar on?— Boru ni si Jepta do ibana. Ndang adong dipaboa di Bibel ise goar ni borua on, alai dibahen do amana dohot Jahowa marlas ni roha. Tajaha ma sarito taringot si Jepta dohot boruna i.\nSi Jepta sahalak baoa na burju jala jotjot do diajarhon ibana tu boruna taringot Jahowa. Baoa na gogo do ibana jala sahalak pangulu ni tentara na burju. Alani i, dipillit halak Israel ma ibana manguluhon nasida tingki marporang.\nSada tingki, andorang so borhat si Jepta marporang, martangiang ma ibana tu Jahowa. Marjanji ma ibana molo monang sian parporangan, jolma na parjolo ro manjumpangi ibana, lehononna tu Jahowa. Ingkon maringanan di tabernakel do jolma na dijanjihonna i, jala lehononna ma dirina marhobas tu Jahowa. Tabernakel, i ma inganan ni halak Israel laho manomba Debata. Tutu ma, si Jepta na monang di parporangan i! Dung mulak si Jepta sian parporangan i, ise do jolma na parjolo ro manjumpangi ibana?—\nBoruna sandiri do! Holan sasada i do boruna, jala ingkon sian ias ni rohana do ibana mangalehon boruna i laho tu tabernakel. Mansai lungun do roha ni si Jepta. Alai, nunga marjanji ibana tu Jahowa. Didok boruna i ma: Bapak, molo naung marjanji do ho tu Jahowa, bahen ma songon na nidokmi tu ahu.\nGanup taon, ro do angka dongan ni boru ni si Jepta laho manjumpangi ibana\nDohot do lungun roha ni boru ni si Jepta on. Di tabernakel, ndang boi ibana marhamulian dohot marianakhon. Alai, lomo do rohana asa boi amana manggohi janjina jala palashon roha ni Jahowa. Molo di ibana, i do na rumingkot sian na muli manang marianakhon. Jadi, borhat ma ibana jala maringanan di tabernakel ma ibana saleleng ni ngoluna.\nMolo pandapotmu, tutu do ibana palashon roha ni amana dohot Jahowa?— I do, tutu do i! Hita pe boi do songon ibana. Molo taoloi Jahowa jala tahaholongi Ibana, marlas ni roha ma natorasmuna dohot Jahowa.\n5 Musa 6:4-6\n1 Korint 7:37, 38\nIse do si Jepta? Jala, aha do janjina tu Jahowa?\nBoasa lungun roha ni boru ni si Jepta?\nAha do na rumingkot di ngolu ni boru ni si Jepta?\nSongon dia do asa boi hita songon boru ni si Jepta?


PSALMEN 104: 25-35b - Official Site Of Huria Kristen Indonesia\nPSALMEN 104: 25-35b\nRO MA HO TU DEBATA I, IBANA DO NAMPUNASA HO\nSurat Psalmen on, ima surat na umganjang sian sude surat na adong di Bible Heber. Na berisi pujipujian, tangiang pangurupion Debata, syair na manghatindanghon haporseaon ni bangso Israel tu Debata. Di surat on tongtong do berisi pangkilalaan ni jolma, ima las ni roha, pangapulion, keraguan, haporseaon, mangalehon hata apulapul, hasesaan ni dosa, hadameon, dna. Songon contoh, tangiang, pujipujian dohot parimangion ni Psalmen 104: 25-35b on laho manogihon bangso Israel asa mamuji pasangaphon Debata si tompa portibion. Jala surat on nungnga berusia ratusan taon na salpu. Adong na disurat di awal sejarah bangso Israel, alai adong na disurat dung simpul masa pembuangan di Babel.\nAyat 25-26. Dibagasan turpuk on, Psalmen mamereng mansai situtu do sude angka jadijadian ni Debata. Sangat terkesan do ibana di angka sudena i. Laut na bidang, godang do disi angka na manggulmit (spesies yang hidup di dalam air) naso terbatas bilanganna. Jala di ginjang na i adong do angka parau manang dohot angka binatang, jala sude do rap mamuji na tinoppa ni Debata. Asing ni i, adong do na margoar Lewiatan. Lewiatan ima makhluk aek na mansai balga na diceritahon dibagasan dongeng (bnd. Job. 41:1, Ps. 104:26; Jes. 27:1) na marlapatan hagogoon na tung balga na tersimpan di bagasan portibion, jala sudena i tunduk do tu namanompana.\nDibagasan ayat 27-28 marlapatan do sude angka na manggulmit di portibion sangat bergantung tu Debata dalam hal sipanganon. Jala Psalmen dengan penuh haporseaon tu Debata manghaporseai hagogoan ni Debata dina mangalehon sude angka pasupasu na porsea tu Ibana. Alana ima, Psalmen manggurithon surat on marhite haporseaonna. Ima Debata na mangalehon, mambuka tanganNa, asa mangolu jala marpinompari sude jadijadianNa i.\nAyat 29-30 on sada perenungan Psalmen na terjadi di bangso Israel/ jolma. Molo ditabunihon Debata pardompahanNa (berpaling/tidak peduli terhadap ciptaanNya) jala mambuat tondi dohot hosa nasida (membinasakan). Na terjadi ima na tinompaNa mulak gabe tano (tidak bernyawa). Jala dibagasan pengalaman penderitaan, dibereng si Psalmen do sungguh menyedihkan molo ditabunihon Debata pardompahanNa (bnd. Job. 12:9, 10; 34:14, 15). Alani ima, sude na tinompa ni Tondi ni Debata, secara terus menerus tongtong memperbaharui portibion. Dibagasan PL suang songon i PB, Tondi na sian Debata ima na mangalehon hangoluan, tarida sian karya tinompa ni Debata na kreatif. TondiMi lapatanna Tondi ni Debata na ro ima hagogoon na manompa langit dohot tano on (1 Mus. 1:1-2). Tondi ni Debata mangalehon inspirasi tu panurirang Israel dohot disude angka na porsea (Jes. 48:16; Neh. 2:2; Mi. 3:8). Tondi ni Debata na tongtong mangaramoti “halak pilihan” na mamimpin bangso Israel (Pangh. 6:34; 1Sam. 16:13; Jes. 11:1-3).\nDibagasan Ayat 31-35b on, ima sada pangidoan pangurupion Psalmen tu Debata. Jala ibana mangido marhite tangiang asa hamuliaon ni Debata hot disaleng ni lelengna. Marhite pangidoan ni Psalmen i, asa lam martamba halak na porsea tu Debata jala mengahatindanghon haporseaonna, holan Debata do nampunasa hagogoon, holan Debata do nampunasa huaso manompa jadijadianNa. Songon bumi bergentar berasap na marlapatan Debata do na manghatindanghon diriNa marhite jadijadianNa. Jala ima na manandahon hadirion huaso ni Debata. Alani ima, Psalmen mambuat sada sikap laho mamuji Debata na badia i, jala martangiang do ibana. Alai sian segi hatigoran ingkon diadopi ibana secara realisme, Debata do Badia, jala diujungi dang adong inganan tu halak na pardosa di bagasan tinompaNa. Pangidoan ni tangiang na i, asa lam martamba halak na mamuji goar ni Debata, jala lam moru halak na dangol, na so manjalo (menentang) hata ni Tuhan i.\nJahowa Debata Zebaot do na manompa sude na adong dibagasan portibion, jala sude boi dipatupa sian hataNa. Dibagasan turpuk on, psalmen naeng manogihon halak na porsea asa tongtong mamuji dohot pasangaphon goar ni Debata, asa tongtong mandao sian hajahaton i. Alana Tuhan do nampunasa ngolunta, songon na ende “dang alani hagogoanki, boi au mardalan di ngolukhon”. Ende on ma na gabe renungan hita halak na porsea, suangsongoni na nidok si Psalmen puji ma Debata, ale tondiku. Amen.\nC.Pdt. Boy France Tampubolon, S.Th\nPrevious Article Roma 8:14-17\nNext Article PSALMEN 97:1-12


Ndang Tarpajojor Ahu Angka Pasu-PasuM, Ale Jahowa – A Room for My Words\nDecember 30, 2009 December 30, 2009 entasimanjuntak\nSalpu nama taon 2009 jala masuk nama taon naimbaru ima taon 2010. Painte so taon naimbaru dope, manaili ma ahu dompak pudi mangida sude angka napinaloas ni Tuhan masa di ngolungku. Denggan do sude parulan ni Tuhan i, singkop hian do sude. Nian ndang holan di taon 2009 on sude na uli dohot na denggan napinatupa di Tuhan di ahu, alai saleleng 28 taon on mulai sian na tubu ahu sahat tu na magodang songon saonari on. Holan on do na tartahahon ahu tu Jahowa, “Ndang taretong ahu angka pasu-pasum, Ale Tuhan hu. Ndang adong na hurang di ngolonghu”.\nNaeng hupajojor sada-sada angka pasu-pasu i, laos husurat hon do tu harotas, alai ndang marna sae hupajojor alana tung mansai godang situtu. Ningku ma tu Ibana, “Ai pardosa godang do ahu Tuhan, ndang adong na suman na hubahen na tau las ni rohaM, dosa do sude na niula ni tanganhu, pamanganhu, pathu, dohot pingkiranhu, alai sun do godang ni pasu-pasuM.” Ra boi do Ibana tarrimas mangida angka pangalahonghu manang ndang mamparrohahon ahu, alai ndang dibahen hombar tu pangalahonghi. Jotjot do hubahen sogo ni rohaNa, alai tong do holong rohaNa di ahu. Ningku ma muse, “Tuhan, holan alani holongMu do bahen mangolu ahu”.\nDung i, laho ma pingkiranhu tu Jesus na tubu tu portibion laho manobus sude angka bangso. Ima na tapestahon di ari natal na salpu. Ditobus Ibana hita tingki gabe musuna dope hita alani dosanta. Mago hian do hita binahen di dosanta i. Ndang adong pasu-pasu na umbalga sian panobuson ni Jesus hita sian hamagoan ni dosanta. Jadi molo adong sungkun-sungkun di ahu aha do pasu-pasu na umbalga na hojalo sian Tuhan Jahowa, alushu: panobus ni Jesus di ngolunghu. Ibanna molo pe hira na so tahilala angka pasu-pasu ni Tuhan di ngolunta, di tingki marsitaonon hita, porlu do ingotonta pambahenan di Jesus di silang na badia i. Molo tarimang-rimangi i, i do pasu-pasu na umbalga na so tarhatahon. Alana ni Jesus, boi hita pardosa on ro tu Debata Ama na sangap jala badia i. Ndang holan i, Alana ni Jesus, gabe tarjalo hita do janji i, ima hangoluan na saleleng ni lelengna. Ahama lapatan ni ngolu 80-90 taon di portibion dibandinghon ngolu na saleleng ni lelengna dung mate danging on? Hangoluan na saleleng ni lelengna i gabe ampunanta mai molo tu Jesus rohanta jala ngolunta.\nJai, boi do ahu marlasniroha ianung pe songon na so huhilala pasu-pasu ni Tuhan ni di ngolunghu? Alus na ‘boi’, ai partahi do ahu di hangluan na saleleng ni lelengna. Asing ni i, saleleng di portibion pe ahu, tung huhilala do pasu-pasu ni Tuhan i ala adong do Tondi Parbadia mandongani ahu. Eee tahe, mansai burju situtu do Jahowa tu ahu. Pos do rohanghu, haburjuon na i, naso tupa munsat sian ahu tung pe hudalani taon 2010 nanaeng ro.\n← Perjalanan Medan-Balige yang melelahkan sekaligus menyenangkan\nGod’s Grace is Great →\n2 thoughts on “Ndang Tarpajojor Ahu Angka Pasu-PasuM, Ale Jahowa”\nmantabs betul saya punya temen satu ini. calon penulis yang handal. marragam bahasa muse blog na puang. english yes, batak muse, indonesia oge..oalah bahasa aha muse na mangihut ..alai keren. menginspirasi banget\nDecember 30, 2009 at 7:11 am\t Reply\nhaha….fris, calon penulis handal? haha…kecil2an do tulisan niba fris..holan aha na terbersit di pikiran do poang, daripada hilang ya ditulis lah, haha…soal bahasa, holan 3 do, fris, ipe 2 bahasa pas2an do..holan bahasa batak do iba na fasih..:) btw mauliate da udah maen lagi ke blog ku..:)\nJanuary 2, 2010 at 10:59 am\t Reply


Torsa 19 | ULTOP ULTOP\n19. Pidong Imbuluman\nSalpu arga lima dung mulah Si Talagalang tu bagasna, morhorja ma Dungdang Soaloon jadi morsambil ma Si Talagalang di tataring ni bagasna, disuru ma natorasna manjaga sambilna i songonon ma didok, ‘’Ale inang, jagai ma jolo sambilhon! Naeng laho dope ahu morhutasada nanggo manang piga ari on. Alai molo dapotan sambil on, pangolu ma nadapot ho i bahen ma tu huruhuruan na sanghot di bonggaran sotung dipangan ho na dapot sambil i!’’\nI ma didok tu natorasna i.\nAlai didok natorasna i ma, ‘’Aha ma dapot on pidong? Martua di balian do panambilan ni pidong ndang hea di bagas. Tung diboto pidong ma ro tu bagas on? Ai mabiar do i mida jolma.’’\nDung i ninna Si Talagalang ma tu inana i, ‘’Oloi ma na hudok manang dapotan pe manang so dapotan sambil on sotung dilehon ho pidong i tu halah na ro manginjam! Atik beha impol matana mornida denggan ni pidong i pahanpahanonna. Nang tung gogo dibahen halak mambuat na dapot ho i sotung dilehon ho! Tung tagonan do ho rap mate dohot pidong i asal ma unang dilehon ho tu halak.’’\n‘’Olo!’’ ninna inana i.\nDung i laho ma ibana manopot sitopotonna. Morpulut ma Si Talagalang jadi godang ma dapotsa pidong. Dipambuat ma nasa imput ni pidong na dapotsa i jala dipangalohothon ma i tu dagingna. Dung lohot nasa ragam ni imput ni pidong i di dagingna mortonggo ma ibana tu Debata asa dipaimbar jolo pordagingonna. Mangoloi ma Debata mangalehon songon pinangido ni Si Talagalang, gabe pidong ma ibana morrupahon pidong imbuluman. Dibongoti pidong i ma jabuna jala ditondong ma sambil na tinaonna i jadi dapot ma. Ro ma inana, dibuat ma pidong i dipabongot ma tu huruhuruan na di bonggar i, disarihon ma dohot hangoluanna. Dung di bonggar pidong imbuluman i, sai humatiltal ma pidong i huhut manghulinghuling sian las ni rohana idaon.\nJadi di na sadari ro ma na nialap ni horja i, morroan be ma dohot paninondur. Andorang morodorodor paninondur i, manghuling ma pidong imbuluman di bagasan hurhuruan i songonon ma didok, ‘’Nanggar jitjit rangga wowo inang, turtu-tu-tu-tu, inang tiritio,’’ i ma didok. Umbege soara ni pidong i angka pamolus longang be ma rohana huhut ma didok, ‘’Mortua ma sogot Si Talagalang bahenon ni pidong na i, ai ndang tagamon so tuhoron ni halak be i sian ibana arga.’’\nSai didatdati pidong i do manghuling jala mimbarimbar dibahen soarana. Dibaritahon pamolus i ma hajagaron ni pidong i tu Dungdang Soaloon ro di panghulingna. Ala ni i dijujui natorop i ma ibana manginjam pidong i asa riburan halah di horja i. Jadi laho ma ibana, ditopot ma hahana boru i, didok ma, ‘’Ua lehon ma jolo huinjam pidong horjanta i!’’\nDung i didok boruboru i ma, ‘’Hata ni anahta tu ahu, tung na so jadi pinjamhononhon pidong i atik beha mago maon dibahen panginjam; ahu do hona hata bahenon ni anahta.’’ Alai ninna Dungdang Soaloon ma, ‘’Pos ma roha ni dahahang, lehon ma pidong i huboan! Molo mago, hudangdang; ua luhut nasa artanghu singhoram ni i asal ma dilehon ho boanonku.’’\nJadi dipasaksihon boruboru i ma hata i tu angka jolma na pungu i jadi dilehon ma pidong i boanonna. Dung diboan pidong i, dibahen ma tali panambatna tu urur, dipaeat ma ibana di bonggarbonggar asa saluhut halah mornida rupa ni pidong i. Uju manghuling gondang i manortor ma pidong i huhut manghulinghuling. Sai dompak pisong i do luhut mata ni luhut paninondur i. Dung sip soara ni gondang i, manghuling ma pidong i songonon, ‘’Manatmanat ale amang panginjam sotung halonglongan ho! Nanggar jit naggar jit, rangga wo rangga wo, inang turututu inang turututu, inang tiritio inang tiritio. »\nUmbege soara ni pidong i natorop i morsurak ma nasida, morgarapas ma pidong i sian eatanna, tos ma tali pangarahut ni pat na i dirunta, morpupur ma pidong i laho tu lomo ni rohana. Mornida i Dungdang Soaloon tarhatotong ma ibana huhut manderse, ai na laho mago nama ibana bahenon ni Si Talagalang ia dung ro ibana sian porhutasadaanna.\nIanggo pidong imbuluman ondeng, martonggo ma ibana tu Debata asa ditongos jolo sian banua ginjang udan tipotipo. Saut ma ro na pinangidona i jadi moridi ma ibana, longhang ma sude nasa imbulu ni pidong sain dagingna, sumuang ma ibana gabe jolma. Dung i muli ma ibana mandapothon jabuna. Dung sahat ibana ro di bagasana, disunghun ma inana i manang na dapotan do sambil tinaonna i.\nJadi dipatorang inana i ma pangalaho ni pidong na dapotsa i dohot panghataionnasida dohot Dungdang Soaloon din a laho manginjam pidong i ibana. Torang ari morsogot na i, ditopot Si Talagalang ma amangudana i mangido pidong na i mulah tu ibana. Tarhohom ma Dungdang Soaloon ai nunga mago pidong so dapot be luluan. Ala ni i didok ma hatana soara eleh, ‘’Beha ma bahenon ale amang? Nunga mago pidong i. i pe dok damang ma manang sadia asam ni pidong i asa hugarar.’’\nDung i didok ma mangalusi, ‘’Tanda amang niaritmu, ingot binahenmu, inghon pidong i do mullah tu ahu!” ninna. Jadi sip ma amana i. Alai ninna Si Talagalang ma, ‘’Unang hamu sip, alusi hamu na hudok! Buat hamu ma pidong i, asa muli ahu!.\nJadi didok angha na hundul i ma hatana manosoi Si Talagalang, manjalo singkat ; ai nunga tanghas diboto tung na so dapot Dungdang Soaloon be songon i pidong bahen singhatna. Dipasahat Dungdang Soaloon ma singhoram ni pidong i luhut, i ma nasa artana tu anah na i. Ai ido padannasida hian dohot hahana boru din a laho manginjam pidong i ibana. Asa magomago ma Dungdang Soaloon ala so diboto morroha ulah tu anahna; alai lam mamora ma anggo Si Talagalang.


Guru Parmabuk (2) – TanoBatak\nGuru Parmabuk (2)\nBaliga binaligagon, barita binaritahon….\nAdong ma ninna si Hendry Lumbangaol di sada inganan marbalokhon Pakkat tarsoding pareak harangan. Disi jongjong do sada Singkola Dasar, ima nasomal didok SD. Ndang apala sadia anak singkolana, jala guru pangajari pe ndang piga.\nMarhatohoan pangisi ni luat i angka marga Marbun do dohot Sihotang. Guruna i pe tong do Marbun. Molo tung adong pe sian anak singkola i marga na asing ba, na marhatohoan ma angka bere ni luat i.\nOmpu Jatingkos do guru nalumeleng disi jala nunga pareak pensiun. Sugari pensiun ibana olo ma holan sada guru pangajari di singkola i.\nJotjot do sai jolo minum tuak Ompu Jatingkos asa masuk tu kalas laho mangajari. Napistar do Ompu jatingkos, alai molo dung dirajai tuakna ibana, olo ma dang diboto na mangajari maretong do ibana manang marpoda.\nMabiar do si Garja dohot si Jongga mamereng guru on, ala dihilala roha nasida tung jungkat do. Hea do disonggahi nasida nadua, ala hea dialo guru i.\n“Ai na so diajari amam do ho? Ai boha do partaromboonmu tu ahu?”\n“Marbapatua do, bapa”\n“Ima hape, boasa mangalo-alo dope ho”, ninna huhut dipastap hurumna sahali be.\nHira nadua on do naummalo maretong di kalas i. Jotjot do dapot punten nadenggan nasida 6 manang 5,5. Alai molo pandok ni guru i, molo na malo ingkon sahat tu punten 7 do. Molo punten 8 guru nama i, ima au. Molo ummalo hamu sian ahu, bah hamu ma gabe ahu, ba ahu ma gabe hamu, ninna do.\nMaretong ma diajari dakdanak i di sada tingki. Nunga diboto dakdalak i naung hona guruna i, jala hosana pe mansai bangkos ala ni tuak.\nHuhut redem simalolongna, disungkun ma dakdanak i. “Sottoh sssoaal”, ninna huhut dihindat tangganna nanget.\n“Molo dao ni Pakkat tu Medan 380 kilometer, dao ni Medan tu Binje 80 kilometer, sadia leleng ma dalanan i molo hatop ni pardalanan 46 kilometer parjom”, ninna tu angka anak singkola i.\nHatop ma si Garja dohot si Jongga mangetong.\nToppu ma martudu si Garja, lao mangalusi sukkun-sukkun i, dibereng ibana tu meja bariba, sai maretongi dope si Jongga. Diloppiti dope jari-jarina, jala songon na marhusip-husip simangkudapna. Mekkel suping si garja ala dihilala ibana ummalo saulak on.\n“Sampulu jom gurunami”, ninna ibana.\n“Bah, boasa sampulu jom, ai nantoari pe au sian i, dang adong nanggo sampulu jom, patorang jo”, ninna guru i.\nHumitir ma Garja, dibaen ma nabinotona, songon na hatop disurathon di papan tulis i, jala dapotsa 10 jom.\nDiapusi guru parmabuk on ma matana, sai dipanotnoti papan tulis i. Marpingkir ibana muse. Diingot ibana ma nantoari, adong mandok tu ibana, ai lima jom do tusi, hape didok Garja dang lima jom alai 10 jom do. Ise do halahon nadua pargabus nuaeng, ninna rohana.\nDungi, martudu ma muse si Jongga.\n“Dang sappulu jom guru, sia do, sia jom do”, ninna\n“Bah sian dia dapotmu i, unang pajago-jagohon ho”, ninna.\nDialusi si Jongga do guru i, dipatorang ma antong denggan. Didok ibana andorang naeng sahat tu Medan, adong dongan ni ibana mamolus, kebetulan markareta, gabe di bonceng ma ibana, ido asa gabe sia jom.\nDidok guru parmabuk i ma mandok nasida. “Ise do hamu nadua na toho, nuaeng, ise do na manggabusi au”, ninna.\nHumitir ma nasida nadua, ai diboto molo margabus nasida, ba, olo mallapak balobas ganjang tu tanggurung i.\nBotima i guru nami, ninna si Garja. “Ai na mardongantubu do hami, bah songon nidok ni situa-tua ma, ba manat mardongan tubu ninna, angkup ni i, satolop ma hami, sia satonga be ma hami”.\n“Ido…ido…ingkon songon i do antong, unang marsigodangi, ai ido nang tona ni ompunta”, ninna guru parmabuk i mangalusi, huhut ma disuru nasida nadua hundul……\nide cerita : Hendry Lumbangaol\nBaca Juga Guru Parmabuk cerita Adonia Sihotang\nJanuari 9, 2012 tanobatak\tHendry Lumbangaol\n12 respons untuk ‘Guru Parmabuk (2)’\nJanuari 12, 2012 at 3:57 pm\nKarni Pangaribuan berkata:\nGoarna pe guru naung mabuk. hahaha\nJanuari 13, 2012 at 3:58 pm\nMANTAP MA POANK CERITA I ATE!!!!!\nJanuari 14, 2012 at 2:47 pm\nswandy sihotang berkata:\nhahahah. “rojammu gabe ummalo ho sian au” dang songoni tahe inna guru i? kwkakaka\nJanuari 18, 2012 at 9:15 pm\nini bahasa batak ya..he, ga ngerti aku\nFebruari 20, 2012 at 6:55 am\nana louphsidodi berkata:\nbanGga au !\nselaku boru mabun LUMBANGAOL .:D\nMaret 2, 2012 at 5:34 pm\nJadi molo sada bon-bon di bagi sappulu halak sadia be ma halak i….\nMaret 5, 2012 at 10:49 am\nHaposan Sihotang berkata:\nDang di boto Hamu ???? sangoccop be..\nMaret 5, 2012 at 10:52 am\nwaduhh,, saya g ngerti bahasa apaan ini ya.. karena ane tau bahasa indonesia.. hehe..\nMei 1, 2012 at 5:07 pm\nTuak Takkasan :Takkas gabe, takkas mamora. sipaniang holiholi. ai molo na dumenggan minum tuak, sagalas dua galas ba dungi derem, dung hinsat neang ma sude akka holiholi laho mangula akka siulaonna. Unang minum tuak attong jolo dungi mangula, ai gabe marsalaan ma akka ulaulana, mangkorhon haurahon. alai nangpe songon i, ai holan siriburribur do ra i bohama asa mengkel angka halak namanjaha. tabbai muse akka siergetergeti da!!!\nMei 28, 2012 at 10:36 pm\nidaon mauli berkata:\nTUAK JAngan jadi ciri khas batak doong,,,,,\nJuni 21, 2012 at 11:46 pm\nYudhi ember berkata:\nErgetnai bah… Gabe huingot angka guruniba naujui..,


File Keberadaan Tamabak Raja Silalahisabungan | Bresmansilalahi Blog\n← Pulanglah kekasih ku.\nFile Keberadaan Tamabak Raja Silalahisabungan\nPosted on 28 Oktober 2010\tby Bresmansilalahi\nParhorasan ma dihita sude !\nHamu sude akka napinarsangapan pinompar ni ompunta Raja Silahisabungan disandok ingananna be.-\nDison pinatorang taringot tu inganan “ Tambak” ni Ompunta Raja Silahisabungan, na pinatolhas ni angka amanta dohot ompungta naung parjolo i, songoni muse sian angka surat parningotan catatan sian notes ni ompunta na jadi fakta (bukti2). Jadi sude na tarsurat on, ndada na ni karang-karang, manang asal sesuai tu maksud ni roha sambing. Sitongka do situbuan na so adong, jadihonon na so adong. Nasintong do tona honon.\nHusurat hami hatorangan on , ima mangoloi/manggohi pangidoan ni pomparan ni ompunta na di Jakarta, ima di “parpunguanni angka anggota presidium ni Pomparan ni Raja Silahisabungan”, na di patupa tanggal 14 Agustus 1978, di bagas ni amanta Brigadir Jenderal ARIFIN TAMBUNAN SH. Jalan Kwitang Timur No. 2 Jakarta.\nDi pertemuan i rodo sungkun-sungkun ni donganta na di Jakarta songon on : “ Beha tahe bapa, bolus do paboaon muna tu hami fakta2 na di dolok Parmasan do tambak ni Ompunta Raja Silahisabungan”?\nNi alusan ma : “Mauliate ma hudok tu hamu, ala di sungkun hamu faktana, taringot tu Tambak ni Ompunta Raja Silahisabungan; jadi hata honon ma tu hamu di loloan on, nabinoto sian angka tona ni natua-tua na parjolo i, dohot sian angka catatan di notes nasida naung sahat tu iba”. Ninna St. Richard Tambunan gelar ompu Tumpal, mangalusi.-\nJadi di bagasan roha natoruk, hata honon ma tu hamu na dapot iba fakta paboa na di Dolok Parmasan Pangururan Samosir do tambak ni Ompunta Raja Silahisabungan.-\nDi taon 1896, karejo do Raja Frederik Tambunan di kantor ni Controleur Van Samosir di Pangururan, jala ia ompungon, ima sian huta Parbagasan Lumban Pea. Natoras ni Patuan Sada Tambunan na hinan. Di taon 1917 monang verkising do ompungon di Lumban Pea, gabe Kepala Kampung di Huta Parbagasan.-\nDi Pangururan, godang do Raja Frederik on marhubungan dohot angka Raja2 Ihutan, Raja Padua dohot panungganei ni Pulo Samosir, sian Silalahi nabolak, Paropo d.n.a. Ala sai ro do angka Raja2 i tu kantor ni Controleur, partoru mai sahali saminggu di ari onan na i toho.-\nApala ale-ale ni Raja Frederik on, na intiem i ma Raja Ihutan Ompu Raja Hennes, na sian Silalahi nabolak, dohot Raja II Salomo. Alana Tarombo ni si Tuan Silahisabungan na pi natorang ni Raja Ihutan on, tar catat do di notes ni Raja Frederik na tartanggal 16-12-1896.-\nDi taon 1898, Borhat ma 3 (tolu) solu bolon sian angka tunggane pinompar ni Tambun Holing, ima sian pinompar ni Datu Gontam, Parsingate, Puraja Baruara, Patuan Pagaraji, Puraja Ujung Sunge . Borhat tu Pangururan, lao tu Dolok Parmasan, ziarah / mangebati tambak ni Ompunta Raja Silahisabungan, ima dung tangkas diboto nasida disi tambak ni ompunta na sangap parsadaan ompu pamopar di hita,-\nDi taon 1908, rodo pinomparni Tambun Marbun laho mamereng natorasna di hutagalom (tidak terbaca), gabe habornginan di Lumpan Pea. Jadi marborngin ma tu jabu rura na umbalga di Lumban Tonga2, di jabu ni Ompu si Gansi (tulisan nama agak kabur).\nDi dok tamuena ima tu ompu Si Gansi: Hahang-doli! Bolas do hami di jabumuna on marborngin? Na ha bornginan do hami lao tu hutagalom(tidak terbaca), marnida inanta disi”!\nAlus ni O. si Gansi : “Ba hea do so bolas”! Jala diigil roha do asa patorangon muna jolo, boasa pintor hahangdolimuna ahu”?\nDi patorang tamuena I ma : “ Hami na pinompar ni Tambun Marbun, anggini Tambun Mulia, na bungkas sian tano Sibisa borngin-borngin. Marsipaboa tu anakhonna be do barita nami, ima barita ni Tambun Marbun na lintun sian tano Sibisa.-\nDitingki marsahit Ompunta Siraja Tambun, di jou ma angka anakna, ima: Tambun Mulia, Tambun Saribu dohot Tambun Marbun. Di dokma tu angka ankna i : molo mate ahu alani sahit hon, ba ingkon peakhononmuna do bangkengku tu Dolok Parmasan tu lambung ni damang Silahisabungan. Jala ingkon janjihonon muna do i begeonhu asa sonang rohangku”.-\nJadi sude nasida manguarihon(sulit terbaca) jala mangundukhon, molo tung so tarbaen disi matua amanta-nasida i di bandahon tu Dolok Parmasan, ba ianggo saring-saring na ingkon boanon nasida do tu lambung ni Ompungnasida di Dolok Parmasan.-\nMatema Siraja Tambun, jala dibandahon di tano Sibisa, Alana dang tarpatupa nasida biaya mamboan tu Samosir (Dolok Parmasan).-\nDung manang piga2 taon, sai dipangido Tambun Marbun ma tu hahana i asa diboan nasida saring-saring ni amanasida i tu lambung ni ompung nasida di Dolok Parmasan, alai didok angka hahana i ma mangalusi: dang bolas da anggia songon na mangkali hirik mangongkal holi-holi ni natua-tua, ingkon pantomon do horbo, jouon raja2 ni bius, paluon ogung sabangunan. Jadi jolo martumburma dabu-dabunta asa bolas ta patupa tona ni amanta i”.-\nManang piga-piga hali didok Tambun Marbun asa dipasaut nasida tona ni natoras nasida i, naung di uarion di tingki ngolu ni Siraja Tambun, alai sai songoni do alusni hahana i . pola didok mangalusi angka hahana i : “ ba tumagon do bius jouon sian hata ni amaniba oloan? Ba tadok hian ma nian tu amanta tingki di ngoluna, jolo mamora ma hami, asa huoloi hami hatami “! Hape so adong hatanta mandok songoni. Ia tung matua tano on do so adong horbo, so adong ogung, ba dang saut be tona ni ama niba naung diundukhon i patupaon?.-\nDang adong be hasonangan di rohani Tambun Marbun,. Putus ma dirohana ingkon gabe lao ma ibana sian Sibisa, jala angka turunanna laho ma deba tu dolok sanggul gabe marmargahon “Marbun” manang na gabe marsada marga dohot marga Marbun, asa bolas martano disi. Alai nahira sude do pinompar ni Tambun Marbun umboto tarombona naturunan ni Raja Silahisabungan nasian Siraja Tambun , denggan ma mulak manuk tu nunutna (tulisan samar).-\non ma di baritahon pinomparni Tambun Marbun naung mar-margahon Marbun sian bakkara.-\nLaos borngin panghataion nasida i , tiur haroan ni inanta boru Sibarani ni alap ni ompu si Gansi parjabu i, na sorang i baoa.-\nDidok tamuenaima tu Ompu ni si gansi : Boha hahang! Ala nunga asi rohani Debata Mulajadi di hita toho ro iba anggi dolim tu jabu mon, tubu anakta si ussok, sai simbur-simbur magodang ma ibana tu jolo on,………………..(tidak terbaca) . adong pangidoanhu tu ho hahang dohot tu angkang boru! Asa nai ingotonmu adong anggi-dolim na lilu, ima hami pinompar ni Tambun Marbun, ba bahen ma goar ni anakta na baru sorang on si “Marbun” . Molo di jou hamu goarna i, nai ingot hamu ma hami pinomparni Tambun Marbun ba bahen ma goar ni anakta na baru sorang on, si “Marbun”.-\nAlus ni ompungni si Gansi! “ Ba denggan anggia, asa gabe parningotan tutu di hami hahamuna, si Marbun ma goarni anakta i. sai horas ma ibana mamboan goarna i”. Ianggo na hinan, sai di bahen natorasna do margoar marsarat gellengna, molo toho adong na porlu ingoton ditingki parsorang ni na sorang i.-\nJadi saut ma si Marbun goar ni anak ni ompu si Gansi, jala dina tardidi di tambai ma goarna tardidi : “ Marbun Samuel”\nGabe halak na sangap jala marhuaso do muse amanta on, Si Marbun Samuel Tambunan on ma na gabe KETUA DEWAN ni sude Nagari Tambunan Tapanuli Utara. Jala sahat tu tingki on (9 November 1978) mangolu dope amanta on. Amanta Marbun Samuel Tambunan on do ketua Panitia Besar Panjaloon di haroro ni hahadoli di taon 1964. Sai anggiat ma saur matua jala hipas2 amanta Marbun Samuel Tambunan on tu joloan on. Si torop ginompar angka na burju roha, na ingot di tona, adapt dohot uhum.\nHaroro ni anggi doli sian pinompar ni Tambun Marbun tu jabu ni Ompu si Gansi sai di paboa do i tu angka natua-tua dongan na mangkatai, jala borat do di pingkiri natua-tua i, beha dalan laho paandarhon (sulit terbaca) jala paulakhon (parasmihon mulak) dongan tubunta on, ia so marhite sian na papestahon tambak ni ompunta di dolok Parmasan.-\nMarudut ma muse disiala i di taon 1928, lao do angka panungganei ni Lumpan Pea tu Dolok Parmasan, masihol naeng ma mereng Tambak ni Ompuntai, alai dang pola sian rapot halalao nasida i, jala dang pola, mambahen acara nabalga, holan martangiang sambing do nasida di Tambak i (upacara na met-met).\nDi taon 1936, jolo marrapot ma muse sude panungganei di ginompar ni Siraja Tambun na ni ketua-an ni Raja ALEXANDER TAMBUNAN asa lao angka panungganei ni donganan ni musik sarune, ………..(Tidak terbaca) Tambunan, laho mangirihit Tambak ni Ompunta Raja Silahisabungan di Dolok Parmasan. Di toho i do borhat manogot ni ari Minggu, asa jolo marminggu di Pangururan. Jadi tung songon Pesta Bolon do di Pangururan di ari i, Alana di luluhon musik do sude parminggu i, dohot angka na ro mar minggu hian, laos marnatampak do mangihuthon rombongan i tu dolok Parmasan. Sian tot ni dolok Parmasan i sude mamboan sada be batuna tarboansa be, dohot rihit sian sunge na metmet na di toru ni dolok i . musiki na ni uluhon ni Guru Adian Silalahi, di tingki i guru di Tambunan. Parpudi pindah tu Jakarta do amanta on.\nSude ma rombongan i, mangirihit, paiashon tambak ni Ompunta Raja Silahisabungan, jala di panpeakkon be ma batu hu maliang tambak i, ipe asa di mulai acara mangirihiti tambak..-\nMandok hata parjolo sian Tambunan ima Raja Alexander Tambunan, paboahon maksud apala parjolo dohot tujuan haroro nasida lao mangirihit tambak ni Ompunta Raja Silahisabungan, dungi mandok hata sian mar ompu-ompu jala mar-marga2 pomparan ni Raja Silahisabungan, mandok hata boru, i ma guru Henderik Siagian sian Lumban Gaol, raja no ro di tingki i. Jala paampuhon ma hula-hula ginompar ni Raja Naiambaton, paampuhon tu Tambunan. Mulak ma sude rombongan i, tu huta Silalahi di Pangururan marsipanganon. Mardalan do angka jambar na margoar di tingki i.-\nDi taon 1947, tingki martiga-tiga Abdul Malik Tambunan (amanta on margoar do Ompu si Anjur) tu Pangururan dohot tu Panomboan. Marsihohot do rohana, jala masihol situtu do ibana naeng ma mereng tambak ni Raja i Silahisabungan di Dolok Parmasan. Ala so dohot ibana na di taon 1936 tu dolok Parmasan mangirihiti. Didokhon ma hahadoli Silalahi sian huta Silalahi Pangururan patudu hon Tambak i : “ Tung patuduhon jolo hahang doli Tambak ni ompuntai asa sian tala na di lambungna i ahu mambuat air sombahyang, jala ingin au sembahyang……….(tdk terbaca) di tambak i.-\nNunga diboto Ompu si Anjur hian na adong tala di lambung ni tambak i (mangihuthon pinaboa ni na dohot di taon 1936 mangirihiti). Jala tondong do idaon Tambak i tu Pusuk Buhit, jala tatapon tu Paropo- Silalahi Nabolak, dompak Sibisa dohot tu Tolping, songonima di hatahon naung mamereng.-\nSaut ma nasida laho tu dolok parmasan, jala sembahyang.-\nDung sidung sembahyang, di berengima panasapan di lambung ni tambak i, ba di sungkun manang ise manasapi i, jala ujungna di boto ma marga Sitanggang sian huta sitangko babi, na jonok tu dolok Parmasan i .-\nDi minggu berikutna, laho ma muse Abdul Malik Tambunan (ompu si Anjur) dohot donganna 2 halak nari sian Tambunan Lumban Pea, ima si Domitian Tambunan dohot Manarak Tambunan, mangaluhon Sitanggang na manasapi Tambak i, tu Tentera ni si Bejo (di tahun 1947) di Pangururan, jala torus ditangkup Sitanggang i, huhut di paresoma na sinasapanna i.-\nDungi dung tartangkap Sitanggang i, roma tangis-tangis inang ni Sitanggang on, borunta boru Silalahi na ma nubuhonsa.-\n“Among! Asima roham di ahu , dohot dib ere muna i, tung hamu ma among manguhum bere mu i, borat bahen hamuna, asalma unang tentera i pamatehon” ninna borunta i ma tu Abd. Malik Tambunan, Domitian dohot Manarak.-\nUjungna di putushon tentera ima asa di padame di huta, gabe di putushon raja2 ma di huta Silalahi, napurananna sude raja-raja bius na disi, jala sude di huta i keluarga turunan Silalahi raja dohot ginompar ni Siraja Tambun, laos songoni sude marga2 gomparan ni Silahisabungan na di huta i. Jala garar on na hepeng Rp. 30.000,- huhut ingkon ibana ma manjaga tambak i unang hona gosi-gosi. Laos di suan Abd. Malik ma sada hau pangkuala di lambung tambak i.-\nLaos di taon 1947 i do marrapot pangituai ni Tambunan sian Lumban Pea, Lbn Gaol, Baruara, Tuan Pagaraji, Sunge dohot sian boru di ampuan, marsada ni roha laho mambangun tambak i . dipillit ma panitia tambak ni Raja Silahisabungan di Dolok Parmasan, asa hatop so hariboriboan tambak i, Alana dang sai tarula parkara songon na salpu i.-\nSusunan ni panitia Tambak ni Raja Silahisabungan di Dolok Parmasan di taon 1947, i ma :\nKetua : Abdul Malik – Omp.Si Anjur Tambunan Sian Lumban Pea\nS. Usaha : Raja Epharaen sian Baruara Aek Raja\nBendahara : Gr. Frederik Lbn. Gaol sian Buntu Raja\nKomisari2 : Sada halak sian ganup horja pinompar ni Raja Silahisabungan,Songon i sada be di ganup inganan pangarantoan.\nJadi dung mulai mangula panitia on di baen angka rapot di sude inganan ni pinompar ni Raja Silahisabungan , dapot ma keputusan taringot tu guguan tu tambak i, i ma :\nI. Nasa batu dohot rihit tu tambak i , sian pomparan ni Raja Silahisabungan na di Pulo Samosir dohot na humalian.-\nII. Nasa boras na ringkot tu pesta , nasian pomparan ni Raja Silahisabungan na di Toba Holbung.-\nIII. Nasa simin naporlu tu tambak i , sian gomparan ni Raja Silahisabungan na di Tapanuli Selatan sahat tu Sumatera Barat.-\nIV. Nasa hepeng upah tukang , horbo dohot sude biaya2 tu pestana , asing ni naung rade diginjang i sian gombaran ni Raja Silahisabungan na di Sumatera Timur dohot na di Jawa ma.-\nTorop dope sian angka amanta na ginoaran di ginjang i mangolu nuaeng, jala molo pe naung ….. matua, hira sude do gomparanna (anakna/pahompuna umboto na hinatahon di ginjang i.-\nAlai marisuang do ulaon ni panitia i, Alana dung di taon 1948 masuk ma tentera Belanda dohot Sekutu tu Tapanuli/Samosir/Toba, mambaen putus hubungan, jala margurilla ma sahat tu taon 1950. mardomu muse tu tingki na mangihut na terjadi peristiwa2 di Lbn Pea sandiri na gabe urusan ni Abd. Malik sahat tu tingkat Propinsi , ima parbadaan ni angka naposo. Marudut pembrontakan/porang saudara.-\nSinuratho sude angka nadi ginjang i napinapungu-pungu hatorangan ni angka natua-tua na mangolu dope nuaeng , ima angka ni ulahon nasida dohot jinalona tona sian angka ompu angka naparjolo i.\nLumobi mai sian tona ni angka natua-tua pomparan ni Siraja Tambun.-\nMarondolan di ginjang ima gabe manghajongjonghon na di dolok Parmasan do tambak ni Ompunta Raja Silahisabungan.\nHoras jala gabe.-\nDITOLOPI HASINTONGAN NI HATA\nNA TARSURAT DI GINJANG I\nPos ini dipublikasikan di Uncategorized dan tag Adat Batak, cerpen, Samosir, Silalahi, Tarombo, Toba. Tandai permalink.


Pesan Ephorus HKBP Minggu Ini: Ebed Jahwe - Hamba Allah. Pelita Batak Online\nEphorus HKBP Pdt Dr Darwin Lumbantobing\nTerjemahan literatis sasintongna: hatoban ni Debata. Alai ala ndang denggan hata hatoban di halak Batak, gabe diterjemahkan ma tu Naposo ni Debata.\nDiumpama Batak didok: Natuatua Pangalapan Poda, Naposo Pangalapan Gogo. Asa naposo do sisuruon mulaulaon. Naposo do sipangasahonon di gogo laho mangula ulaon. Dung di hakristenon Batak di lapathon ma Naposo Ni Debata na gabe marlapatan Ebed Jahwe (PL), Doulos Tou Theou (PB), gabe lam tamba bagas ma lapatan ni Ebed Jahwe. Ndada holan pangoloi, haunduhon tu Debata na marsuru ibana, alai dohot do ala sipeop gogo do naposo i umbahen na disuru. Asa na pangoloi do ibana diparsuru ni Debata jala margogo do ibana mangula ulaonna pinasahat ni Debata tu ibana.\nTuhan Jesus do Naposo ni Debata na sasintongna laho paluahon, patoguhon haporseaon huhut mangapuli hajolmaon. Alai dipasahat Tuhan Jesus do ulaon i tu angka naposoNa - asa lam tamba bilangan ni angka na porsea di Ibana.\nSelamat Ari Minggu ma di hita sude. Sai dipasupasu Tuhanta hita, amen.Salam, Ephorus HKBP.


Pelatihan: Pamatehon Api di Selters, Jerman\nUlaon di Betel\nJAHA DI BAGASAN HATA Afrikans Albania Amhara Arab Armenia Azerbaijani Basque Batak (Toba) Bislama Bolanda Cebuano Cheska Chichewa Chol Cina Kanton (Disederhanakan) Cina Mandarin (Disederhanakan) Cina Mandarin (Tradisional) Denmark Farsi Fiji Fon Galicia Georgia Heber Iloko Indonesia Inggris Islan Isoko Italia Jepang Jerman Katalan Kinyarwanda Kirghiz Kongo Korea Kreol Haiti Kroasia Lingala Lituavi Magyar Malagasi Malayalam Melayu Myanmar Ndebele (Zimbabwe) Norwegia Polski Portugis Portugis (Portugal) Prancis Rumania Rundi Rusia Serbia Serbia (Romawi) Shona Slovak Sloven Spanyol Suomi Swahili Swedia Tagalog Tahiti Tarascan Telugu Thai Turki Ukraina Valencia Vietnam Yoruba Yunani\nTingki i, mangan ma si Sandra di jabu ni simatuana. Dung i, dibereng ibana ma adong api kaluar sian toru ni pintu ni gudang na di lambung ni jabu i. Pintor didok ibana ma, “Kebakaran! Kebakaran!”. Pintor hatop ma si Sandra dohot si Thomas suamina marlojong. Dibuat si Sandra ma alat pemadam api, dipareso suamina ma aha na masa. Pintor dilehon si Sandra ma alat pemadam api tu si Thomas, jala dipangke ma i laho pamatehon api i. Didok si Sandra, “Molo ndang hatop hian dipamate hami api i, nga tarbakar be sude isi ni gudang i.”\nBoasa ndang panik si Thomas dohot si Sandra tingki i? Alana, tingki di kantor cabang na di Selters, Jerman, dilatik do nasida dohot 1.000 relawan. Jala dipaboa do tu nasida aha do na ingkon diulahon molo masa kebakaran.\nBolak ni kantor cabang on 30 hektar. Disi adong kantor dohot inganan ni angka relawan. Alai, asing ni i adong do muse disi laundry, percetakan, dohot inganan karejo na asing. Sudena on mura do tarbakar. Alani i, dibahen Departemen Keselamatan dan Lingkungan sian kantor cabang ma sada pelatihan. Pelatihan on taringot aha do na ingkon diulahon molo masa kebakaran. Na parjolo, Tim Respon Darurat nunga dilatik dinas pemadam kebakaran na adong disi. Dung i, sude ma relawan na adong di kantor cabang dilatik asa mamboto:\nCara evakuasi manang menghindari api.\nSongon dia asa unang masa kebakaran.\nSongon dia pamatehon api asa unang lam balga.\nJadi, diboto angka relawan i ma aha na ingkon diulahon molo tompu masa kebakaran.\nPelatihan Cara na Aman laho Pamatehon Api\nTingki pelatihan diparsiajari angka relawan on do songon dia asa aman tingki pamatehon api. Adong sahalak relawan, goarna si Christin. Tingki SD ma parpudi sahali ibana mamparsiajari on. Jadi, dipaboa ibana ma taringot pelatihan di kantor cabang on, “Hubuat ma alat pemadam api i, hubungka kuncina. Jala molo mangullus alogo tu arah barat, tu arah barat ma husemprot apina. Asa unang gabe hona api bohingku. Sahalangku do mangulahon on! Jala huparsiajari do songon dia kerjasama raphon na asing laho pamatehon api, misalna molo adong opat manang lima halak hami.”\nPelatih ni pencegah kebakaran i, i ma si Daniel na karejo di kantor cabang. Didok ibana, “Pelatihan on boi mangurupi nasida asa unang pabiarhu tu api.” Didok ibana muse, “Molo adong kebakaran, somalna pintor tarsonggot jala panik do angka halak. Didok roha ni nasida do, ‘Boha nama on? Songon dia do cara mamangke alat pemadam api on?’ Alai, molo nga diboto nasida aha na ingkon diulahon, boi ma hatop dipamate api i asa unang lam balga.” Tingki pelatihan i didok ibana, “Dilatik do angka halak songon dia cara na denggan maniop jala mamangke alat pemadam i tingki adong api. Jala songon dia laho pamatehon api. Ujungna, ndang panik be nasida jala gabe barani pamatehon api tingki adong kebakaran.”\nAdong do Labana\nGodang do na las rohana ala dohot tu pelatihan on. Si Christin naung dipaboa nangkin mandok, “On dope hea hupangke alat pemadam. Huhilala porlu do sude halak dohot tu pelatihan songon on.” Adong muse sahalak parkarejo paruh waktu di kantor cabang jala karejo di bandara, goarna si Nadja. Didok ibana, “Nunga lobi sampulu taon ahu diajari sisongon on di bandara. Alai holan teori do. Molo di pelatihan na di kantor cabang on, adong do praktekna. Jadi saonari molo adong pe kebakaran, nga huboto aha na ingkon huulahon.”\nDidok si Sandra, ala dohot tu pelatihan di kantor cabang i, gabe diboto ibana ma aha na ingkon diulahon tingki kebakaran jabu ni simatuana. Didok ibana muse, “Ndang bingung be ahu laho mamangke alat pemadam i. Jadi, adong do labana ala dohot ahu tu pelatihan i ganup taon.”\nMarlatik raphon Dinas Pemadam Kebakaran\nNunga somal dinas pemadam kebakaran di inganan i mambahen pelatihan di Kantor Cabang. Kepala dinas pemadam kebakaran, i ma si Theo Neckermann. Didok ibana, “Hami martanggung jawab di daerah Selters, di luar kota. Jadi somalna angka jabu dohot apartemen do na kebakaran. Alai molo di Kantor Cabang on bolak do, balga-balga bangunanna, jala godang do angka ulaon parkarejoan dison. Jadi godang nai dope na porlu diparsiajari hami taringot inganan on, asa boi denggan hami mangurupi molo masa kebakaran. Las do rohanami mambahen pelatihan dison.”\nAdong lobi sian 100 anggota Tim Respon Darurat di Kantor Cabang na dohot tu pelatihan on. Didok si Neckermann, “Dipujihon hami do Tim Respon Daruratmuna. Alani nasida do gabe denggan pelatihan on diulahon.”\nPemadam kebakaran patuduhon molo adong api alani bahan bakar cair, ndang boi aek pamatehon i\nNunga hea Tim Respon Darurat on mangadopi kebakaran. Di tingki botari di bulan Februari 2014, adong ma sada kamar di Kantor Cabang na terbakar. Si Daniel na dipaboa nangkin mandok, “Godang hian do asap tingki i, sampe tanganku sandiri pe ndang boi be huida! Pintor ditelepon hami ma pemadam kebakaran. Adong 88 kamar disi, jadi disuru hami ma kaluar angka halak sian sude kamar i. Tingki ro pemadam kebakaran, ndang adong be halak di bangunan i.” Didok si Neckermann ma, “Ndang hurimpu, boi do hatop ditadingkon hamu bangunan na balga songon i. On dope hea huida sisongon on di kota Frankfurt. Disiplin do hamuna sude, jala Tim Respon Daruratmuna pe mantap do!” Pintor dipamate pemadam kebakaran ma apina. Ndang adong na luka, jala nang pe adong na sega bangunan i, alai ndang pala parah.\nMarsitutu do sude halak na di kantor cabang Selters manjaga asa unang be masa kebakaran. Alai molo masa pe, nunga rade be nasida ala nunga diparsiajari songon dia cara pamatehon api.\nParsiajari ma songon dia isaranami mangalehon pangurupion tu dongan sahaporseaon dohot tu na asing.


Aha do isi Situs web ni Sitindangi Ni Jahowa (JW.ORG)\nJesus Kristus pabotohon tu angka siihuthon ibana, ”Naeng songon i ma marsinondang palito muna di jolo ni halak, asa diida angka pambahenan muna na denggan i, asa dipuji nasida ama muna na di banua ginjang i.” (Mateus 5:16) Dibahen i, dipangke hami do teknologi sinuaeng, Internet. Situs webnami, jw.org, i ma na boi mangalehon hatorangan na sintong taringot tu haporseaon nami dohot ulaon ni Sitindangi Ni Jahowa. Aha do na dapot idaon mu disi?\nAlus ni Bibel na jotjot tasungkun. Boi do idaonmu alus ni angka sungkunsungkun na ringkot na jotjot disungkun halak. Umpamana, risalah Boi do Salpu Parungkilon On? na asing muse, Boi do na Mate Mulak Mangolu? nunga diparade lobi sian 600 bahasa. Boi do tongtong idaonmu Bibel Terjemahan Dunia Baru di bagasan lobi sian 130 bahasa dohot pigapiga buku na boi mangurupi hamu marsiajar tu Bibel, songon buku Aha do na Diajarhon Bibel tu Hita? dohot Joujou Paboahon dohot Sadarlah! na imbaru dipabinsar. Godang angka publikasi on boi dijaha manang na dijahahon na boi tabege di Internet manang dibuat di bagasan pormat MP3, PDF, manang EPUB. Gariada boi do dicetak pigapiga alaman asa dilehon tu halak na manghalomohon, hombar tu hatana! Deba buku di hata ni na ngungu rade do di bagasan video. Boi do buaton drama panjahaon sian Bibel, drama Bibel, dohot musik na tabo begeon di tingki na lumbang.\nHatorangan sisaonari taringot tu Sitindangi Ni Jahowa. Adong do tongtong hatorangan sisaonari dohot klip video taringot ulaon nami di liat portibi on, angka na masa tu Sitindangi Ni Jahowa, dohot ulaon na mangurupi angka dongan na hona mara. Boi do idaonmu hatorangan taringot tu parpunguan bolon sitolu ari di tingki na laho ro dohot inganan ni angka kantor cabang nami.\nMarhite sian on, dipatarida hami ma sinondang tu inganan na dao di tano on. Angka halak sian ganup banua, songon Antartika, manghilalahon laba ni situs on. Ditangianghon hami do asa ”marlojong hata ni Tuhan i” jala marsangap, songon na dihamu.—2 Tessalonik 3:1.\nSongon dia do jw.org mangurupi lam godang halak mananda hasintongan na sian Bibel?\nAha do na laho siluluanmu di situs webnami?\nDeba situs Internet dibahen angka halak na marsogo ni roha i ma halak na pasarhon hatorangan na so tutu taringot tu orhanisasi nami. Lomo roha nasida mangaliluhon halak asa unang mangoloi Jahowa. Padao ma angka situs sisongon i.—Psalmen 1:1; 26:4; Rom 16:17.\nBagihon Bagihon Aha do na Adong di Situs Webnami?


Urat Tua Marganda: TU DIA HO DUNG MATE HO?\nNunga mansai matua sada ina na mian di tano parserahan.\nLam tu galena do pamatangna, jala ndang apala dirohahon be na manganhon sipanganon. Marnida i disura roha ni angka ianakhonna ma na laho marujung nama ngolu ni inanasida i. Gabe dipados nasida ma roha dohot tahinasida laho mambahen sipanganonna. Dititi ma ari, jala diparade saluhut na hombar tusi.\nJumpang ma ari na tinontuhon, marroan ma sude angka na ginonghon tu ulaon i. Songon i ma antong dos ni rohanasida, parjolo ma dipatupa partangiangan dohot parpadanan na badia. Dipaihutihut inanta i do sude acara ni partangiangan dohot ulaon na badia i, isara tangiang, pujipujian, hamauliateon, panopotion di dosa, manang pe panindangion. Agia pe nanget, dohot do nasida mangendehon angka ende na dipatubegehon di parpunguan i. Torang do pangalusina di sungkunsungkun ni pandita i di na marulaon na badia i, tangkas do boi dijalo jala dipangan roti i, jala diinum dohot anggur i. Marnida i sandok tarhilas do roha ni saluhut na di parpunguan i, lumobi ma roha ni angka anakhonna. Pola do adong tahe na mandok: “Pasti do, tu surgo do Inang on.”\nBodarina i, dung simpul sude ulaon dohot panghataion na marpardomuan tu na pasahathon sipanganon dohot sulangsulang ni natuatuanasida i, disangahon angka ianakhonna i ma manghatahatai dohot inanta i. “Pasingotsingothon tahe asa sai ingot di sambulo ni tondina; manang sadihari pe marujung ngoluna unang gabe manimbil ibana sian i,” ninna nasida be. Gabe didok sahalak sian nasida ma: “Inong, dung na marulaon na badia i ho nangkin, nunga boha nuaeng roham, sonang do?” “Sonang do, Amang,” ninna inanta i nanget mangalusi. Didok anakna i muse: “Ai porsea do ho di Tuhan Jesus Kristus naung ro tu tano on, naung mate jala mangolu asa malua ho sian dosa, sian sibolis, dohot sian hamatean?” “Olo Amang, porsea do ahu,” ninna inanta i mansai nanget magalusi. “I ma da Inong, nunga mansai las rohanami mambege i. Molo tung marujung pe ngolum, tarapul ma rohanami marningot i,” ninna anakna i mangalusi. “Alai tahe Inong,” ninna anakna i muse, “nunga tangkas be nuaeng di ho, molo mate ho, tu dia do ho?” “Tu Toba do ahu Amang,” ninna inanta i mansai hatop jala hirtap.\nMansai tarsonggot do nasida sude umbege i, ai ndang dihirim nasida alus sisongon i, alus na mardomu tu haporseaon do. Alai ndang taralushon agia ise alus sisongon i molo sintap ni angka na di tano on do panatapan ni haporseaonna. Taringot tusi didok si Paulus do: “Anggo holan di tano on do hita manghirim di Kristus i, jolma na dumangol do hita sian saluhutna.” (1 Kor.15:19)\nsyamrico 16 Februari 2010 01.20\nmenarik, ada pencerahan.......\nsyamrico 16 Februari 2010 01.22\nAnonim 22 Januari 2012 14.51\nima da amang st UTM, mansai godang do halak hita batak dang manghirim rohana tu Surgoi, ai hira turiturian do di hilala nasida surgo i, molo halak Batak molo mate gabe begu meningkat gabe sahala naik pangkat muse gabe sahala promosi jabatan muse gabe SUMBAON. hea husukkun Op Bornok Nainggolan "Boha do Oppung,Porsea do ho na adong surgo?" Alus ni Op Bornok Nainggolan "dang binoto i amang, bah molo tipak hita manggadong,jala sehat pamatangta bah ido surgo i" Baritahon ma amang UTM asa lam godang halak hita Batak manghirim di Surgo i. mauliate ma.\nUTM Nainggolan 24 Januari 2012 11.58\nHoras amang "Anonim", mauliate di komentarmuna i, ima tutu, rap ma hita mamaritahon angka na denggan i, asa lam torop halak na manghirim di Tuhan i.


Lukas 12 : 49-56, JAMITA MINGGU XII DUNG TRINITATIS MINGGU, 14 AGUSTUS 2016 - Official Site Of Huria Kristen Indonesia\nLukas 12 : 49-56, JAMITA MINGGU XII DUNG TRINITATIS MINGGU, 14 AGUSTUS 2016\n~ Mamillit dohot Manotophon Na Sintong di Tuhan i ~\nSomalna molo naeng manjalo karyawan naimbaru angka instansi, lembaga manang perusahaan na diportibion, sai angka hasonangan dohot las ni roha ni karyawan i do dipaboa dohot ragam ni fasilitas sijaloonna, dang hea dipaboa risiko siadopan ni karyawan ni naimbaru i. Dang songoni ianggo na naeng gabe sisean ni Jesus. Dung dijou jala dipaborhat Tuhan Jesus angka siseanNa, ihut do dipaboa risiko siadopan ni angka siseanNa i. Parjolo do dipaboa siseanNa siatonon na ingkon songgop tu nasida, alai pangkorhonna las niroha dohot hatuaon do diangka na marsihohot. Dung dijou jala dipaborhat Jesus siseanNa na sapulu dua i, di turpuk on marragam poda dipasahat Jesus tu nasida, namardomu tu ulaon sipatupaon nasida dohot taringot tu sijamothonon nasida manaritahon harajaon banua ginjang i.\nDijolo ni turpuk on dipaingot do angka asa unang holsoan, unang ganggu taringot tu parngoluan nasida, ingkon pos roha nasida diangka panarihonon ni Tuhan i. Pudun tu si dipaingot nasida asa hobas mangula ulaon i, unang dilalapi portibi on. Unang tarhirim nasida mangirikhon Jesus dohot mangulahon ulaon najinalo nasida i, dipatorang Jesus do sisean i taringot tu sittuhu ni ulaonNa. Angkup ni namamboan las ni roha, ulaon ni Jesus ima manguhum dohot maminsang portibion. Ala paminsanganNa i, ingkon marsitaonon Ibana. Diulaonna na mamboan barita na uli i ingkon masa panirangon, pemisahan ni namanghaporsea i Ibana sian na so manghaporsea i. Dipasahat I tu siseanNa asa mangarade nasida mangulahon i jala rade nasida manjalo risikona.\nHatorangan ni Turpuk dohot nagabe Jamita\nHaporseaon di Jesus papataron marhite paminsangon\nDipangantusian ni halak Jahudi hata “api” ima gombaran ni penghakiman/paruhuman. Marhite pandohan “naro do Ahu mandanggurhon api tu tano on. Dihasiholi rohangku do, anggiat haru galak nian”. Naeng dohonon ni Jesus, ro Ibana tu portibion laho manguhum pardosa. Ala dipangantusion ni halak Jahudi ndang dohot nasida hona uhum ni Debata, ala bangso ni Debata nasida dohot ala diulahon nasida do sisia-sia ni patik i. Hape ndang lias nasida sian paruhuman i, ido umbahen didok ni Jesus : “Dihasiholi rohangku do, anggiat haru galak nian”. Ndang holan mamboan hatuaon Jesus diangka na manjangkon Ibana, alai huhut do mamboan uhum tu namanulak Ibana. Di si do borat ni ulaon na pinasahat ni Jesus tu angka siseanNa. Ingkon barani siseanNa paingothon pardosa asa unang dohot nasida hona uhum. Ingkon barani paingothon dohot maminsang. Ai hosoman ni portibion do nasida ala paminsangon i, songon si Johannes Pandidi na maminsang dohot namanudu dosa ni si Herodes Antipas, gabe dihurunghon jala digotap uluna (Matius 14 : 1-12). Didangguri Jahudi si Stepanus dohot batu ala dipinsang dosa nasida (Ulaon 7). Ai manang ise nabarani manghatindanghon Jesus di jolo ni jolma, ido hatindanghononNa sogot di jolo ni Debata. Sebalikna, manang ise namansoadahon Jesus di jolo ni Portibi on, ala mabiar marungkil, soadahononNa do Ibana sogot di jolo ni Amai. Marhite pandohan i dibaga-bagahon Jesus do siseanNa, naso marisuang panindangon ni si sean i nang pe ingkon agoan hosa nasida ala panindangionna di Jesus.\nHaporseaon di Jesus papataron marhite narade marsitaonon.\nHata “didihon” diayat 50 disalin sian hata “baptizein”, lapatanna: mangungkor/menyelam. Somal pandohan i dipangke tu halak na mogap alani parungkilon namandondoni ngoluna. Songonima dipatulus Jesus diriNa diturpuk on. Ala ulaonNa napajongjong hatigoran banua ginjang i ingkon mogap Ibana songon namaridi mangadopi sitaonon, parungkilon naro sian Jahudi, pola mate tarsilang. Dipaboa i tu siseanNa asa unang tarsonggot nasida di hamamasana. Marhite diparade siseanNa mangadopi parungkilon naingkon songgop nasida lao mangulahon panjouon i. Sejarah gereja mencatat, torop do sian halak Kristen narade maneahon dirina, hosana ala ni Jesus. Di Tano Batak pe adong do na maneahon hosana laho pararathon barita nauli i, ima Pdt Munson dohot Pdt Lyman, na mate tarbunu ditaon 1834 di Lobu Pining. Tutu ma pandohan namandok: Mudar ni namate martir do boni ni hakristenon. Patar do parbue ni mudar nasida na durus i di Tano Batak, ai mangerbang jala marparbue nagodang do hakristenon i di Tano Batak rasira sadarion.\nHaporseaon di Jesus papataron marhite na ingkon humolong roha di Jesus sian tu sisolhot\nGabe jotjot do dilapati jolma pandohan ni Jesus: “ro Jesus tu portibion mamboan parbadaan ditonga-tonga ni na marsisolhot, manirang namarianangkon dohot namarsaripe”. Ala salah mangantusi di ayat on adong sian halak Kristen namaninggalhon keluargana, natorasna ala so olo mangihuthon ibana tu persekutuan nanidohotanna. Disungkun Ibana, boasa tinggalhononmu keluargam?, dipangke ayat 51-56 on mangalusi: “nadirimpu rohamuna do, nalaho mangalehon dame au tu atas tano on, umbahen naro? Nda tung, hu dok ma dihamu: panurirangon do tahe! Ai olat ni onma maralo lima halak nadisada jabu: Natolu maralohon nadua, jala nadua maralohon natolu. Maralo ma ama tu anakna, anak i tu amana, ina tu boruna, boru i tu inana, simatua boru tu parumaenna, parumaen i tu namboruna. Sai songon pabada-pabadon Jesus ro tu portibion. Hape ndang songoni lapatanni ayat i. Tangkas do haroro ni Jesus tu portibion mamboan dame, tua, dohot hasadaon diangka namanjalosa, alai gabe jea manang podang do haroroNa tu namanulak. Marhite ayat 51-56 naeng dohonon ni Jesus, naboi masa do paraloan manang parsirangon di na marsisolhot, di namarsaripe ala haporseaon di Jesus. Jala molo masa na songoni ditonga-tonga ni keluarga, ingkon humolong roha ni siseanNa tu Jesus sian tu natoras dohot tu sisolhotna. Holong tu natoras do holong na sumolhot jala na humontot dihajolmaon. Alai diangka namangihuthon Jesus, ingkon tu mimbo do holong tu Jesus sian holong tu natoras. Nanidokna disi, molo pangambati natoras i dipangihuthonon di Jesus ingkon rade mambaen haputusan manang mengambil sikap mangihuthon Jesus do manang ndang. Ingkon rade maninggalhon ruhut-ruhut dohot ihot-ihot ni portibion, molo gabe pangambati I manguhuthon Jesus. Dipangido Jesus sian siseanNa kesetiaan, kepatuhan, pangoloion manang mono loyalitas. Amen.\nPdt. Jansen Simanjuntak, MTh, MM\n(Kadep Marturia HKI)\nPrevious Article YESAYA 63 : 7 – 9, KHOTBAH KEBAKTIAN MINGGU TAHUN BARU TANGGAL 1 JANUARI 2017\nNext Article JEREMIA 23:23-29, EPISTEL MINGGU XII DUNG TRINITATIS MINGGU, 14 AGUSTUS 2016


Mar-Prostitusi – Amani Partogi\n← Doa dan Speedboat\nAdat Batak, Catatan Kecil yang berasal dari Kegalauan Hati. →\nPosted on 8 Februari, 2011 by Hendry Lumban Gaol\nDisada huta, dipamasa ma parrapoton. Ima rapot naeng pajonjongkon parpunguan ni halak batak. Dang piga dope na ro, hape nga guling ari, nata pe ari minggu–dang ari parkarejo– alai songoni do huroa, pas hira pandok ni akka dongan. Mendat do jom ni batak, ai sian karet do dibaen. Ido dah, tung mansai ulaon na loja do na paima-imahon on, ai molo ro do sipaimaon i, dang haru marisuang tikki i, alai bohama molo dang ro?.\nDipamanat OppuJatikkos jomna. “Ai namandok boha be nama hitaon?” ninna. Sude do dongan huta mamboto sadarion do nasida patupahon parrapoton. Nian datung tarpapungu rampak saluhutna angka dongan sahuta on, bohama na marhais martuduk di tano parserahan on, nangpe ari minggu, alai sai adong do na karejo. Ala ibana natumua dihuta i, ditugan ma ibana papunguhon dongan nasahuta, ai marsangkap nasida lao mambaen STM, Sarikkat Tolong Menolong manang punguan parsahutaon.\n“Holan Tulang nama natumua di hutatta on, manang bohape, molo hamu manjou akka dongan on, datung so ro, ai anggo hami do nuaeng dang ditangihon” ninna amaniJatores. Toho do tutu, nga leleng nasida marsakkap naeng mambaen punguan i alai dang marnasaut. Adong ma alani ulaon, adong alani paradaton, adong alani marorot ala dang adong apngurupi. Marmassam ma sidalian. Tutu, ringkot do adong parsahutaon i\nTep ma, dung marsipaimaan nasida pola tolu jom lelengna, dimulai ma parrapoton i. Rupani, amanJatores do na manguluhon, ala tardok, ibana do namanjabui jala ibana na manggogohon asa dipamasa parpunguan i. Anggo amanJatikkos manangi-nangi do sian na dao. “Molo tung ringkot iba mangkatai, ba hubaen pe, hamu angka naumposo ma jo dah, ai sipanolopi nauli do di natumua” ninna ibana.\n“Ninna roha unang sahat tu si Anggaran Dasar i, anggo so tarulahon do, boasa pola baenon, gabe utang ni pangurus molo dang diulahon” ninna amanJaholong.\n“Satolop, Lae” ninna AmaniDuasa\n“Pandapothu, ringkot do i, jala disi do tapataridahon holong ni roha tu sude dongan sapunguan” ninna AmanBosiha. Ibana do mambaen usul, molo adong na sorangan dakdanak didok asa dibaen sipalas roha sian anggota, martekkel les.\n“Ninna roha, holan sian kas i ma tapatupa, ai las ni roha do i” ninna nadeba. Songoni ni ma nasida namarrapot i, marsialusan, masilean pandapotna be, olo sipata gabe guntur.\nDang tarpabereng-bereng oppuJatikkos namarrapot i, morot ma ibana sian hundulanna, pajonokkon hundulan, huroa naeng mandok hata. Dung diintopi timbahona, ninna ma “Prostitusi…prostitusi jo” martudu ibana. Sip ma satokkin namarrapot i mida OppuJatikkos.\nMasiberengan amanJatores dohot amaniBosiha, “Aha do nimmu, Tulang”\n“Prostitusi jo, ai rapot muna huida sai hira rapot ni ina-ina, sude makkatai. Prostitusi, jo…” Ninna ibana. Diuduti muse, “Marguru hamu saotik, marisuang do na manonton tipi ganup ari on, haru iba naung matua boi ni ihuthon aha namasa. Asa denggan parrapoton i, jala asa denggan masialusan, molo naeng makkatai hamu, jolo mar-Prostitusi, bereng hamu de pe er na di Senayan i, gok jolma alai sada-sada domanghatai, sai jolo mar-prostitusi molo naeng mandokhata, dungi ikkon dioloi uluan ni rapot i do” ninna partorangkon.\n“Interupsi do Tulang, dang prostitusi, nga na nama-masa i non i” ninna amaniBasiha hut serom.\n“Ah, manang na i pe taho, interupsi, prostitusi, bosi-bosi, si Jarusi, begu attuk i,…aha ibbar ni i, sarupa do i, holan pandohanna do na marasing, alai ima dokkon hamu molo naeng mangalean pandapot. Sai jolo mar-prostitusi ma ” ninna oppuJatikkos. Huroa somal do dipaihut-ihut ibana na marrapot nadi senayan i di tipi. Jaya ni prostitusi ma tahe i…\n2 thoughts on “Mar-Prostitusi”\n16 Februari, 2011 pukul 10:49 pm\t Balas\nNah ini dia! Halusinasinya lae Marbun lagi ini bah….\n16 Maret, 2011 pukul 11:18 am\t Balas\nSattabi lae, ijin ma jolo asa hu posting tu FB ate.